**11-дәріс Аксиологиялық құндылықтар табиғаты. Олардың шынайы өмірдегі орны және құндылықтың құрылымы.**

 Aксиология құндылықтaр тaбиғaты олaрды реaлдылықтaғы орны және құндылық әлемiнiң құрлысы, өзaрa әлеуметтiк және мәдени фaкторлaрмен, жеке тұлғaның құрлысымен бaйлaнысы турaлы философиялық iлiм. Кең мaғынaсындa мәдениет әлемi, aдaмның рухaни әрекетiнiң сaлaсы, тұлғaның рухaни бaйлығының өлшемiн бiлдiретiн, оның aдaмгершiлiктiк сaнaсын бiлдiредi. Aдaмның еркiн тaңдaуынa бaйлaнысты, жоғaрыдa aйтып өткенiмiздей, құндылық aдaми қaжеттiлiктердiң қaнaғaттaнуын дa бiлдiредi. Бiрaқ қaнaғaттaну құндылықтaрдың тaбиғaтын бұрмaлaп қaбылдaуғa aлып келуi-де мүмкiн. «Мaқсaтыңa жету үшiн құрaлдың бәрi жaқсы» деген ұстaным aдaмды құндылық емес, мaқсaттың құрaлы ретiнде қaрaстыруғa жол aшaды. Бұл ұстaнымдa тұлғaлық құндылықтaр мен қaсиеттерге қaрaғaндa функционaлдық тиiмдiлiк, пaйдaлылық aлдыңғы қaтaрғa шығaды. Сондықтaн шынaйы құндылықтaр мен жaлғaн құндылықтaрдың aрaжiгiн aшa бiлу, тaни бiлу мaңызды болып тaбылaды.

Зерделенген ғылыми әдебиеттерден тұлғаның рухани-адамгершілік құндылық бағдарларына қызығушылық, оны түсіндіруге деген талпыныстар ежелгі дәуірлерден-ақ етек алғандығы байқалады. Ежелгі дәуір философиясы адамды өзін қоршаған әлемнен бөліп алып қарастыруда елеулі қадамдар жасады. Педагогика өзінің ғылым ретінде дамуына іргетас болып қаланған философияның концепциялары мен заңдылықтарына, табиғаттың, адам сана-сезімінің және қоғамның даму заңдарына арқа сүйейтіндіктен. педагогикалық танымның қайнар көзін ежелден бері адам өмірінің мәні мен мағынасы, оның қоғамдағы орны мен рөлі төңірегіндегі сұрақтарға жауап іздеп келе жатқан ғылым - философияның қатпарларынан іздеуіміз заңдылық. Философиядағы, бұрындары үстемдік құрған натурфилософиялық көзқарастардан «адам» тақырыбына қарай алғашқы бетбұрыс жасап, адамның саналы тіршілік ретіндегі ерекшелігіне басты мән беріп, өзін-өзі танып-білуді философияның негізгі проблемаларының бірі деп қарастырған ойшыл Сократ (б.д.д. 469-399 жж.) болатын. Адамды «барлық зат атаулының өлшемдерінен» биік қойған Протагор, оның даралығының өлшемі тек «саналылығы» ғана емес, тұлғалық руханилықтың іргетасы болып табылатын оның барлық субъективтік ерекшеліктері деп білді.

Адамның рухани-адамгершілік қасиеттері туралы айта келе, Платон (б.д.д. 428 (427)-347 жж.) Сократтың идеяларына сүйене отырып, адамның өзін-өзі танып-білуге ұмтылуы оның туа біткен, табиғи қасиеті емес, білім және тәрбие арқылы ғана қол жеткізген ерекше сапалары екендігіне басты назар аударды. Ұлы философтың пайымдауынша – адам дүниеге тек тап-таза сана-сезімімен ғана келеді, бұдан әрі қарай өзгелердің көмегімен өз білімін өзі жетілдіріп, өзін-өзі тәрбиелей алмаса, ойы мен қиялы жетілмеген, санамен адамгершілік тұрғыда негізделген іс-әрекет жасай алмайтын, өз құлқынының құлына айналады. Платон мен Сократтың идеялары Аристотель философиясынан жалғасын тапты (б.д.д. 384-322 жж.). Оның пайымдауынша адам – табиғат сыйлаған интеллектуалдық және адамгершілік күші арқылы кез келген тіршілік иесінен анағұрлым биікте тұрады. Аристотель алғашқылардың бірі болып еркіндікте туған, жан-жақты жарасымды дамыған индивид туралы ойларын ортаға салды. Адам болмысының үш құрамнан: өсімдік текті, жануар текті және саналылықтан тұратындығын, осы үш бөлік өзара жарасымда болуы үшін адам өзінің бұлшық еттерін, ерік-жігерін, ақыл-ойын үнемі және қатар жетілдіріп отыруы керек екендігін де Аристотель айтты [85]. Байқап отырғанымыздай, аталмыш ойшылдардың мұралары адамның өмірін мәнді етіп, бақытқа бөлеудің басты шарттары ретіндегі оның табиғаттағы өзге тіршілік атаулыдан даралығын, дербестігін, өзін-өзі үнемі танып-білуге, жетілдіруге, жүзеге асыруға деген ұмтылысын дәріптей отырып, тұлғалық тұғырдың сұлбасын түзеді. Цицерон (б.д.д. 106-43 жж.) немесе Сенека ( б.д.д. 4 - 65 жылдар шамасы) өмір сүрген дәуірлердегі тұлға – адамның даралығын көрсететін, көбінесе «персона» ұғымымен берілді. Бұл ұғым арқылы қоғам жеке адамды саналы азамат, адамгершілігі жетілген патриот, толыққанды өмір сүретін еркіндіктегі адам ретінде таныды. Ежелгі грек теоретик-педагогы Квинтилиан (б.д.д. 35-96 жылдар шамасы), тұлға қалыптасуы үшін қоғамдық тәрбиенің қажеттілігін және тұлғалық тұғырдың маңыздылығын дәріптей отырып, көп нәрсе тәрбиеленушілер үшін тәрбиешілер мен педагогтарды сәтті таңдауға байланысты екендігіне сенімді болды. Ол тұлғаның дұрыс тәрбиеленуіне тікелей жауаптылар солар деп білді. Сократтың шәкірті, ежелгі грек педагогы Исократ (б.д.д. 436—338 жж.), философия тұлғаны қалыптастырудың негізін құрайтындықтан, барлық басқа ғылымдардан бірінші тұруы керек деп санаған. Қазіргі уақытқа дейін гуманитарлық аталып келе жатқан пәндерді бір шеңберге сыйғызып кеткен де сол болатын.

**Биылғы әл-Фарабидің 1150 жылдығына орай ғұламаның тәрбие адамгершілік туралы идеяларын жүйелеп, тоқталғанды жөн көрдік.**

***Әл-фарабидің мұрасындағы рухани-адамгершілік ізгілікті құндылықтар жүйесі****.* Қазақстан Республикасындағы мемлекеттік саясаттың стратегиялық бағыты – интеллектуальдық ұлт қалыптастыру. Сондықтан «Интеллектуальдық ұлт - 2020» ұлттық жобасында жаңа қазақстандықтарды тәрбиелеу мақсатында білім беру үдерісін зияткерлендіру қажеттігі идеясы ұсынылды. Сол интеллектуалды ресурстың бірі – бүгінгі жастардың рухани-адамгершілік мәдениеті. Заманауи қазақ жастарының, Ұлы дала ұрпақтарының санасын рухани жаңғыртуда тарихи тұлғалардың әлемнің және өз Отанының біліміне, ғылымына, мәдениетіне қосқан үлесі, өмірлік қағидалары мен әділеттік жолындағы күресі, адамзатқа жасаған игілік істері сияқты құндылықтардың маңызы арта түсуде. Сондай тұлғалардың бірі – Әбу Насыр әл-Фараби.

Әл-Фараби, немесе Әбу Насыр Мұхаммед бин Мұхаммед бин Тархан бин Ұзлағ әл-Фараби Ат-Түрки. Ат Түрки - шыққан тегі түрік дегені, әл-Фараби – Фараб қаласынан шыққан дегенді білдіреді. Өзінің азан шақырып қойған аты – Мұхаммед, әкесінің де аты – Мұхаммед, атасының аты – Тархан, бабасы – Ұзлағ. Кейде оны жай ғана «Тархани» деп те атаған. Әл-Фараби қазақ топырағында дүниеге келген, ғұлама ғалым. Шығыстың ұлы ойшылы, әрі ағартушысы, әйгілі математик, философ, музыка зерттеушісі, тарихшы болған. Туған жері Отырар (Фараб) қаласы. Отырар ойшылдарының ең атақтысы, ең ғұламасы – «шығыстың Аристотелі», ұлы ғұлама. Әбу Насыр әл-Фараби (870-950) ірі сауда орны, мәдениет орталығы болған Отырар қаласында туып, сонда білім алған, кейін Бағдат қаласында ұстаз болды.

Әл-Фараби алғашқы педагогикалық ой-пікірлердің жетістіктерін жаңғыртып, халық даналығы туғызған данышпандық ой-пікірлерге, шығыс мәдениетінің озық үлгілеріне ден қоя отырып, өзінің **түпнұсқалық педагогикалық тұжырымдамасын** жасады. Оның педагогикалық тұжырымдамасы әдіснаманы, дидактиканы, тәрбие теориясы мен әдістемені бірге қамтитын іргелі жүйе болып табылады.

Әл-Фарабидің тәлім-тәрбиелік идеялары теориялық дәрежесі жағынан іргелі педагогикалық ілімге бастапқы негіз бола алады, әсіресе оның күллі адамзат қауымдастығының жиынтығы ретінде ұлы қоғамды суреттейтін ізгілік тұғырнамасы қазіргі педагогиканың жетекші идеясы болып отыр.

Ғұламаның адамгершілік ізгіліктер туралы пайымдаулары «Өзін өзі тану» пәні арқылы берілетін рухани-адамгершілік құндылықтардың негізі іспеттес. **Әл-Фараби адам баласын жаратылыстың ең ұлы құндылығы деп есептеді.**

Әл-Фараби жетілген тұлғаны тәрбиелеу үшін **«Адамға ең бірінші білім емес, тәрбие беру керек, тәрбиесіз берілген білім – адамзаттың қас жауы, ол келешекте оның барлық өміріне апат әкеледі»** деген басты қағиданы ұсынды.

Ғұлама өзінің трактаттарында педагогикалық, психологиялық, дидактикалық әдістемелік терминдер тізбегін ұсынды. Әл-Фарабидің гуманистік идеяларға толы педагогикалық көзқарастары ғұламаның «Мемлекеттік қайраткердің нақыл сөздері», «Бақыт жолын сілтеу», «Азаматтық саясат», «Риторика», «Поэзия өнері» сияқты көптеген трактаттарында сипатталған. Бұл еңбектерде оқытудың мақсаты мен әдістемесі, білімнің беріктігі, жүйелілігі, оқытудың қолжетімділігі, көрнекілігі қамтылған, білім алушының белсенділігі мен мақсатқа ұмтылушылығына көңіл бөлінген.

 Жалпы педагогиканың бір саласы болып табылатын тәрбие теориясының әдіснамасын әл-Фарабидің тәрбиенің заңдылықтарын, ұстанымдарын, мақсатын, мазмұнын, әдістерін, құралдарын, нәтижесін тұжырымдамалық тұрғыдан негіздейтін жетекші педагогикалық ой-пікірлері айқындайды. **Тәрбиелеу -** халықтардың бойында білімге негізделген этникалық ізгіліктер мен өнерлерді дарыту. Тәрбиелеу – жеке адамның **кісілігін** қалыптастыру деп көрсетеді. Ол тәрбие әрекетінде қатты әдіс (қатаңдық) пен жұмсақ әдісті (жұмсақтықты) ұштастыра білуді ұсынады. Тәрбие тәжірибе және іс-әрекет арқылы беріледі деді Әл-Фараби.

Сол себепті фл-Фарабидің алдымен **«Қайырымды қала» идеалы – гуманистік және адамгершілік бағдар** екендігін жүйелегенін **1-суретте** көрсеттік (**1-сурет. Әл-Фарабидің тәрбие идеалы)**.

**Ел басшысы – елдің ең басты тәрбиешісі, әділетті әкім**

**«Қайырымды қала» идеалы – гуманистік және адамгершілік бағдар**

 ***Ең құрметті адамдар* – ақылдылар, пайымдағыштар.**

***Шешендер* – дін**  **қызметкерлері, ақындар, музыканттар, хатшылар, шығармашыл адамдар.**

***Өлшеушілер* -** **есепшілер, дәрігерлер, астрологтар, математиктер, оқытушылар.**

***Жауынгерлер***

***Байлар* – егіншілер, мал өсірушілер, саудагерлер, қол-өнершілер.**

**Мәдениетті.**

**Сыпайгершілік.**

**Жоғары тәртіптілік.**

**Интеллектуалдық қайырымдылық: даналық,**

**парасат, ой тапқырлығы, ұғымталдық.**

**Ақыл-парасатты.**

**Көмектесу.**

**Қолдау.**

**Ұжымдасу.**

**Этникалық қайырымдылық: ұстамдылық, батылдық, жомарттық,**

**әділдік.**

**Халық**

**Жан жүйесі**

**Өмір сүруге қажетті қасиеттер**

**Ізгі қоғамның адамдарының сапалары**

**Әрекетшілдік.**

**Ерлік.**

**Жомарттық.**

**Өткір тілділік.**

**Досгерлік.**

**Кішіпейілділік.**

**Адалдық.**

**Шынайылық.**

**Қайырымдылық.**

Ізгілік.

**Бақытты адам**

**Ерікті адам**

**Қанағатшылдық,**

(өмір сүру салты)

**Әділ заң (құқықтық мемлекет)**

**Ақыл, парасат**

(ақылды мемлекет)

**Дәулет, байлық**

(бай-қуатты мемлекет)

**Топырақ**

**От**

**Су**

**Төрт тұғыр (ақылдың төрт элементі)**

**Ауа**

**1-сурет. Әл-Фарабидің тәрбие идеалы**

Әл-Фарабидің дүниетанымдық пайымы бойынша ақылдың төрт тұғыры болып табылатын ***топырақ, ауа, от, су*** ізгі мемлекеттеәділ заң (құқықтық мемлекет), ақыл, парасат (ақылды мемлекет), дәулет, байлық (бай-қуатты мемлекет), қанағатшылдық (өмір сүру салты) арқылы толық жүзеге асады деген сенімде болды.

Әл-Фараби қайырымды қала тұрғындарының көзқарастары арқылы жас өспірімдер тәрбиесінің тұтас тұжырымдамаларын ұсынған.

Қазіргі педагогикадағы тәрбие теориясының құрылымына сәйкес әл-Фарабидің «тәрбие» ұғымының мәнін былайша көрсетуге болады **(1-кесте).**

**1-кесте. Әл-Фарабидің «тәрбие» ұғымы**

|  |  |  |
| --- | --- | --- |
| **№** | **«Тәрбие» ұғымының құрылымы** | **«Тәрбие» ұғымының мазмұны** |
| 1. | **Мәні**  | **«Адамға ең бірінші білім емес, тәрбие беру керек, тәрбиесіз берілген білім – адамзаттың қас жауы, ол келешекте оның барлық өміріне апат әкеледі».**  |
| 2. | **Заңдылықтары** | **«Қайырымдылық бақытқа жету үшін керек. Ол табиғи түрде де, қалау түрінде де бола алады. Зұлымдық бақытқа жетуге кедергі жасайды».****«Адамдар туралы айтсақ, оларды қосатын, байланыстыратын дәнекер, тұтқа - адамгершілік болып табылады. Сондықтан адамдар адамзат тегіне жататын болғандықтан өзара бейбітшілік, татулық сақтауы ләзім».** |
| 3. | **Ұстанымдары** | * **Тәрбиенің адамды бақытты және белсенді қоғамдық өмірге дайындауға бағытталуы;**
* **Тәрбиенің өмірмен, еңбекпен байланыстылығы;**
* **Тәрбиенің адамдармен қарым-қатынаста тәрбиелеуге бағыттылығы;**
* **Тәрбиені ізгілендіру;**
* **Тәрбиедегі тұлғалық қатынас.**
 |
| 4. | **Мақсаты** | **«Адамның өмір сүру мақсаты ең жоғарғы бақытқа жету болса, ол адам бақыт дегеннің не екенін білуі қажет және оны өзінің мақсаты етіп қойып, соған ұмтылуы қажет. Сонан кейін ол бақытқа жету үшін не істеуге тиіс екенін біліп, соған әрекет жасауы керек. Ол үшін ақылгөй ұстаз керек».** |
| 5. | **Мазмұны** | **Адамгершілік, еңбек, ақыл-ой, патриоттық, эстетикалық, имандылық, дене тәрбиесі.** |
| 6. | **Әдістері** | **Үйрету, жаттықтыру, сендіру, мінез-құлықтағы орта шаманы тез табу, өнеге, талап, педагогикалық ықпал ету («жұмсақ» және «қатты» әдіс), мойынұсындыру, мақтау,**  |
| 7. | **Құралдары** | **Еңбек, қарым-қатынас, өнер, табиғат, ғылым негіздері.** |
| 8. | **Нәтижесі** | **«Біз жақсы мінез-құлық пен парасатқа ие болған кезде солардың арқасында міндетті түрде бақытқа жетеміз...Бұл екеуі бар кезде өзіміз және іс-әрекерттеріміз үстем де кемел болады, осылардың арқасында біз шын мәнінде қастерлі, қайырымды, инабатты боламыз».** |

Әл-Фарабидің педагогикалық тұжырымдамасы оның әлеуметтік-этикалық, философиялық, музыкалық трактаттарындағы ойларымен ұштасып жатырғаны ақиқат.

Тәрбие кезінде адамдар мен халыққа білімге негізделген қасиеттерден шығатын әрекеттерді жасауды дағдыға айналдыру арқылы үйретіледі...». Бұл анықтамалардың астарлы мағынасы қазіргі педагогикадағы «оқыту» мен «тәрбие» ұғымдарына берілген  [анықтамалармен сабақтасып](http://kzref.org/jrekti-ilin-terbegen.html), өзара байланысып жатқандығын айқын аңғаруға болады.

Қазіргі кезде педагогиканың негізгі ұғымдарына **«тұлғаны қалыптастыру»** ұғымы да жатқызылады. Жеке тұлғаны қалыптастыруды әл-Фараби былай анықтайды: **«Жақсы мінез-құлық пен ақыл-күші бұлар адамшылық қасиеттер болып табылады**. Егер осы екеуі бірдей болып келсе, біз өз бойымыздан және өз әрекеттерімізден абзалдық пен кемелдікті табамыз және осы екеуінің арқасында біз ізгі игілікті және қайырымды адам боламыз, біздің өмір бейнеміз қайырымды, ал мінез-құлқымыз мақтаулы болады».

Ғұламаның педагогикалық тұжырымдамалары негізінен «бақыт» және «парасат» ұғымдарының төңірегінде өрістейді. Әл-Фараби «парасат» ұғымын терең мазмұндады. Бұл ұғым ойлау мен болмыс, өнер мен ғылым диалектикасына, ал ғылымға баратын жол білім мен парасатқа негізделеді деп көрсетті ұстаз. Әл-Фарабидің педагогикалық тұжырымдамасы бойынша тәрбие мен тәлім, оқыту мен үйрету өзара тығыз байланыста, бірін бірі толықтыра отырып жүргізілуі тиіс.

 Бақытқа жету жайында: бақытқа жеткізетін, негізінен, денсаулық, еңбек және білім деп түсіндірді. Бақытқа жеткізетін ізгіліктер: теориялық ізгілік, ойшылдық, этикалық ізгілік, практикалық (әрекеттік) өнер. Демек, әл-Фараби этикалық категорияларға жақсылықты, достықты, өзара көмекті, әділеттілікті, абыройды, қанағаттануды, бақытты жатқызады.

Әл-Фарабидің педагогикалық жүйесіндегі «бақыт» ұғымы – этикалық категория, яғни әрбір адамды бақытқа жеткізу мұраты. Бақытқа жетудің негізінде философия, ғылыми білімдер арқылы дүниедегі пәк тазалықты, әдемілікті бойға сіңіру, ойға, жүрекке ұялату, дарыту әрекеті жатады **(2-кесте).** Кестеде этикалық категорияның мәні, әрекеттің әдіс-тәсілдері, нормасы, нәтижесі, бақытқа жетуге қажет қасиеттер түйінделген. Бұл құрылымның ішінде ғұламаның адамгершілік нормасы туралы қағидасының орындалу реті нақты берілген.

**2-кесте. Бақыт – этикалық ұғым**

|  |  |  |
| --- | --- | --- |
| **№** | **«Бақыт» ұғымының құрылымы** | **«Бақыт» ұғымының мазмұны** |
| 1. | **Мәні**  | Бақыт – адамның түпкі мақсаты. |
| 2. | **Әдіс-тәсілдері** | Бақытқа жеткізетін жол – әрекет.Әрекет түрлері:1. Адамның өзінің дене мүшелерін пайдалану әрекеттері (орнынан тұру, отыру, көру, есту).2. Жан аффектілері: құштарлық, рақат, қуаныш, ашу, қорқыныш, жабырқау, күйіну, қызғаныш және сол сияқтылар.3. Ақыл-парасат. |
| 3. | **Нормасы** | **Әл-Фарабидің норма (шек) туралы қағидасы:**Шамадан тыс ауытқу – не артық кету немесе кем түсу. Мысалы, ержүректілік (батылдық, ұстамдық) – жақсы қасиет. Шектен тыс батылдық көзсіз батырлыққа, қорқақтыққа апарады. Жомарттық (үнемшілдік және ақшаны дұрыс жұмсау) – жақсы қасиет. Шектен тыс үнемшілдік сараңдыққа әкеледі. Шектен тыс артық ақша жұмсау, үнемшіл болмау ысырапшылдыққа соқтырады. Рақатты шамамен пайдалану нәпсіге (ішіп-жемге, әйел жынысына) ұстамдылық арқылы келеді. Рақатқа шектен тыс берілу тойымсыздыққа, қомағайлыққа соқтырады. |
| 4. | **Түпкі нәтижесі** | Адамгершілік – ізгілік пен қайырымдылықтың үйлесімі және жеке адамның осы үйлесімді ұстанымға айналдыруы. |

 Әл-Фарабидің педагогикасының түпкі мақсаты – адамдарды бақытқа жеткізу. **Ол адам баласын жаратылыстың ең ұлы құндылығы деп есептеді.**

Ғұламаның педагогикалық тұжырымдамалары негізінен «бақыт» және «парасат» ұғымдарының төңірегінде өрістейді. Әл-Фараби «парасат» ұғымын терең мазмұндады. Бұл ұғым ойлау мен болмыс, өнер мен ғылым диалектикасына, ал ғылымға баратын жол білім мен парасатқа негізделеді деп көрсетті ұстаз (3-кесте).

**3-кесте. Парасат – дидактикалық ұғым**

|  |  |  |
| --- | --- | --- |
| **№** | **«Парасат» ұғымының құрылымы** | **«Парасат» ұғымының мазмұны** |
| 1. | **Мәні** | Парасаттылық, парасатты адам, қайырымды адам – жақсылыққа жаны құмар, жамандықтан қашық адам. |
| 2. | **Әдіс-тәсілдері** | Ақыл-парасат күшінің жәрдемімен адам ғалымдар мен өнерлерді меңгереді және мінез-құлықтар мен әрекеттердің жамандарынан жақсыларын ажыратады, пайдалы мен зияндының, жағымды мен жағымсыздың айырмасын танитын болады.Ойлау күші арқылы адам интеллектуалдық пайымдағыш нысандарын аңғарады, сөйтіп өнер мен ғылымға ие болады, сұлулықты сұмпайылықтан айырады, сөйтіп өнер мен ғылымға ие болады. Ойлау күші қиялдау күшін және сезімдік күш пен қоректендіргіш күш сияқты үстем күштерді билеп төстейді.Әлденендей зат жөніндегі білім не ойлаушы күш арқылы, не қиял арқылы, не түйсік арқылы жиналмақ. |
| 3. | **Нормасы** | Әрбір адамға өз тіршілігі үшін және ең жоғары кемелділікке жету үшін адам қауымы қажет. |
| 4. | **Қажет қасиеттер** | Қайырымды қаланың басшысы, ол – имам. Оның бойында он екі қасиеті болуы керек: мінсіз дене мүшелері, түсініктілігі, ұғынықтылығы, аңғарымпаздығы, ақылдылығы, тілмарлығы, қанағатшылдығы, сауыққұмарлықтан аулақтығы, жанының асқақтығы, игі істерге ынтызарлығы, шешімпаздығы, ержүректілігі. |
| 5. | **Түпкі нәтижесі** | 1. Дана болу.2. Заңдарды, ережелер мен әдет-ғүрыптарды жетік білу, өзінің барлық іс-әрекетін оыларға сәйкес жүргізу.3. Заң сақталмаған жағдайда тапқырлық көрсету,4. Тапқыр да білгір болу, өзінің іс-әрекетінде ол халықтың әл-ауқатын жақсартуды мақсат етуге тиіс,5. Заңдарды орындауға жұртты өз сөзімен жігерлендіре білу,6. Әскери өнерді қызмет бабындағы өнер ретінде және билеуші өнер ретінде біліп алу. |

Ғұлама білімнің жетекші салалары ретінде саяси және азаматтық ғылымда жүйесіндегі этика мен педагогиканың маңызын ерекше атап көрсетті. Олардың ішінде негізгілеріне тоқталып өтейік. **Әл-Фараби дадактикасы бойынша: оқытудың мақсаты** – шәкірттің бойында білім беру мен зерттеуге үйрету арқылы білім, ақыл, парасат қалыптастыру, **оқытудың түпкі мақсаты** – адамдарды бақытқа жеткізу; **дидактиканың негізгі ұғымдары:**  **үйрету (**халықтар мен қалаларға теориялық ізгіліктерді дарыту), **оқыту**  (халықтардың қайырымдылықтарды игеруі. Оқыту ауызша тіл үйрету, дағдыландыру, әрекеттендіру арқылы іске асады),  **білім беру** (ғылым теорияларын іске асыру әрекеті), **тәрбиелеу (**халықтардың бойында білімге негізделген этникалық ізгіліктер мен өнерлерді дарыту); **оқыту ұстанымдары:**  **оқытудың әдіснамалық негізі** (оқыту ұстанымдарының жиынтығы), **білім топтамасы мен мазмұны туралы ілім** (жүйелілік пен бірізділік ұстанымы), **парасат жайлы ілім** (саналылық ұстанымы), **заттардың адамның сезім мүшелеріне әсері туралы ілім** (көрнекілік ұстанымы), **ғылыми білімнің теориялық және эмпирикалық мәні туралы ілім** (теория мен тәжірибенің байланысы ұстанымы),  **таным теориясы** (ғылымилық ұстанымы),  **ізгілендіру ілімі** (оқытудың тәрбиелілік сипаты ұстанымы); оқытудың негізгі әдісі – көрнекілік деп көрсетеді.

**Әл-Фарабидің педагогикалық мұрасы - гуманистік құндылықтардың жарқын туындысы.** Әл Фарабидің идеялары заманауи жастарға ақылдылық, парасаттылық, қарапайымдылық, қанағатшылдық, үнемшілдік, ізеттілік, даналық, асқан пайымдылық, аңғарымпаздық, шыншылдық, ар-ождан тазалығы, тапқырлық, білгірлік, жігерлендіре білушілік, ұстамдылық, ынталылық, шеберлік, табандылық сияқты адами қасиеттер үлгісін теориялық және тәжірибелік деңгейде ұсынды.

Қазақстан жаһанданушы әлемге енуде, болашаққа мақсатты ұмтылуда. Осы үдерісте ол өз тарихына ерекше ден қойып, тәуелсіздік жағдайында тарихты жаңадан пайымдауда, өйткені тарихсыз халық және оның мәдениеті жоқ. Мәдениеттің рухани құндылықтарсыз өмір сүре алмайтыны ақиқат.

Әр тарихи кезең өзіне тән мәдениетті дүниеге келтіріп, әр мәдениет рухани және адамгершілік, құндылық бағдарларын жасай отырып, өзі өмір сүріп жатқан қоғамға қажетті тұлға түрін қалыптастырады («Заманына қарай адамы, адамына қарай амалы» деген халық мақалы да осыны дәлелдейді). Бұл орайда, әдетте сол дәуірге тән әлеуметтік идеалдармен біріккен, сол қоғамда қабылданған руханият формаларымен, рухани құндылықтар жүйесімен және басымдылықтармен қоректенген нақты тұлғалық мұраттар алға шығады. Соңғылардың негізінде адамның өзіндік бет-бейнесі қалыптасып, солардан қоғамның ділі (менталитеті) түзіледі.Дегенмен, тұлғаның рухани-адамгершілік құндылық бағдарларының өзі – қоғамның арқасында ғана емес тіпті, кейде қоғамға кереғар жүзеге асатын, тұлғаның рухани болмысының өзіне тән (имманенттік) өлшемдері көрініс беретін, айрықша және тұтас «мәдениет әлемі» ретінде ұсынылуы да мүмкін. Жалпыадамзаттық мәдениеттің құндылығы болып табылатын рухани-адамгершілік құрам бөліктің өзі – тұтас бір ішкі әлем түрінде танылады. «Адам – қоғамнан да үлкен» деген уәжді айтқан кезде Н. А. Бердяев тұлғаның осындай рухани шексіздігін меңзеген болар. Тұлғаның мағыналық сипатының қалыптасуында руханилық феномені айрықша роль атқарады. Дәстүрлі қабылданған логикалық конструкциялардың шеңберіне сия бермейтіндіктен оның өзі айтарлықтай күрделі. Жалпы алғанда, руханилықтың астарынан «адамның адамгершілікке бағдарланған ерік-жігері мен санасын» танып, оны, негізін әдетте діни наным-сенімнен алатын адамның тыныс-тіршілігінің ерекше әдісі деп бағалаған И.В. Силуянованың пікірі біздің зерттеуімізге жақын. Алайда, бұл тек адамның тақуалығы ғана емес, имандылық қағидаларын әспеттеуі және жаратқанның сиы ретінде өмірді қастерлеуі, табиғатқа, өзге адамдарға, өз-өзіне деген адами көзқарастарын түзетін тұлғаның биік адамгерішілік-мәдени күш-қуаты болуы да мүмкін. Бұл орайда руханилық - адамгершілік дамуының ең жоғары деңгейі ретінде көрініс табады. Өзін-өзі жетілдіру үдерісінде адам индивид (әлеумет «атомы») түрінен тұлғаға (дербес рухани «кеңістік») дейінгі күрделі әрі қарама-қайшылыққа толы даму жолын бастан өткереді. Бұл жерде біз оның психо-физиологиялық тұрғыда жаңаруын айтып отырған жоқпыз, сөз индивидтің рухани өзгеруі, яғни, оның адамгершілік-мәдени дамуы жайлы болып тұр. Адамзаттың мәдени тәжірибесін біртіндеп игере отырып, индивид өз мазмұнын өзі толықтырады, яғни, өзінің рухани-адамгершілік бағдарларын саналы түрде айқындау үшін физикалық, ақыл-парасаттылық және рухани қырларын жетілдіреді.

Ұлтымызға тәнұрпақ тәрбиесінің рухани-адамгершілікке бейімделуі оның ұзақ ғасырлық даму кезеңінде, ең алдымен, Абай мен Шәкәрім сияқты қазақ этикалық ойының белгілі тұлғаларының шығармашылық мұраларында көрініс тапқан. Руханилықты олар адамның адам болу негізі және қоғамдық дамуға адамгершіліктік бағыт беретін жағдайы ретінде анықтайды. Руханилық Абай философиясының негізгі мәселесі болып табылады. Абай философиясындағы руханилық категориясы адам болудың әмбебап өлшемі және жеке адам мәдениеті ретінде негізделеді, оның жалпы адамдық мәніне жалпылық сипат береді. Ұлтымыздың ұлы ойшылы – «руханилық адам сенімін өзіне қайтара алады, ол әлеуметтік енжарлық пен қауымның тығырыққа тірелуін жоя алады, рухани күштер жеке және қоғамдық сананы адамгершіліктік құндылықтарға, ал жеке адамды жасампаз әрекет пен қоғамдық игілікке қызмет етуге бұра алады деген ой айтқан».

Шәкәрімнің:«... Әлемді мен билесем, Зұлымдықты сүймесем, Залымды ұндай илесем, Нәпсі болса, маған құл» деген шумақтары да оның адамның рухани-адамгершілік болмысына қойған талабын аңғартады.«Тумақ, өлмек – тағдырдың шын қазасы, Ортасы – өмір, жоқтық қой – екі басы. Сағымдай екі жоқтың арасында Тіршілік деп аталар біраз жасы. Жоқтық, барлық – жоғалмақ араласы, Үш еріксіз болады мағынасы Нажағайдай жарқ етіп өшпек болса, Өмірдің он тиындық жоқ бағасы» – ақын өмір мен өлімнің философиялық мәселелері туралы осылай толғанады. Ойшыл ақын «Менің пайымдауымша, адамның жақсы өмір сүруінің негізіне адал еңбек, арлы ақыл-ой, шынайы жүрек жатуы тиіс» дейді. Оның пікірінше, мейірімділік, қайырымдылық, ұстамдылық, саналылық, адалдық, төзімділік, әділеттілік – міне, осы қасиеттер адамға ажырамастай даруы тиіс.

Тұлғалық дамудың реттілігі - жекелеген индивидтер неғұрлым әлеуметтенген, дараланған, тұлғаның дара шығармашылық әлеуеті болып табылатын қабілеттіліктері мен дарыны дамыған сайын, оның санасында жүзеге асады. Сонымен бірге, индивидтің танымдық іс-әрекетінің даму үдерісінде оның санасы бірқатар сатылардан өтеді. Бұл - бүкіл болмысты тарихи-мәдени, жалпыадами және философиялық тұрғыда танып-білумен пара-пар. Бұл үдерісті бейнелі түрде биологиядағы биогенетикалық заңның («онтогенез-филогенез») көрініс табуымен, эмбрионның ана жатырындағы аз ғана уақыт ішінде тіршіліктің бүкіл даму тарихын өтіп шығатындығымен салыстыруға болады. Философиядағы тұлғаның білім алуы мен мәдениетті сіңіруіне қатысты «даму сатысын қайталау» идеясы – «жекелеген индивид жалпыға ортақ рухтың мазмұндық қалыптасу сатыларының, өзгелер жүріп өткен жолдың барлығын басып өтуі тиіс» деп білген Гегельден бастау алады. Нақты адамның тәрбие мен білімді игеру жолын бүкіл әлемге қатысты тәрбие мен білім беру тарихының қысқаша очеркі түрінде елестетуге болатындай [69; 70].

Филиософиялық әдебиеттерге жасалған талдау тұлғаның рухани әлемінің қалыптасуы оның әлеуметтік-мәдени талаптарының өзіндік сатысын құрайтын төмендегідей бірқатар баспалдақтардан өтетіндігі туралы байлам жасауға негіз береді:

1. материалдық қажеттіліктер (индивидтің қажеттіліктері), оған тек – ас-ауқатқа, киімге, баспанаға деген негізгі биологиялық қажеттіліктер ғана емес, қарапайым әлеуметтік қажеттіліктер – ауқаттылыққа, байлық жинауға, тұрмысын жақсартуға ұмтылу да кіреді. Адам өзін-өзі тек осы деңгейде ғана көрсе, осы деңгейде ғана өзін-өзі жүзеге асыруға ұмтылса ол тек индивид қалпында (ой-өрісі тар, тоғышар, пенде, тұтынушы болып) қалады;
2. адамға өзін-өзі жүзеге асыруға қажетті кең мүмкіндіктер спектрін ұсынатын неғұрлым күрделі қарым-қатынас аясын қалыптастыруды қажетсінетін әлеуметтік қажеттіліктер. Бұған таным-білімге, еңбекке, қарым-қатынасқа ұмтылу кіреді; бұларды қанағаттандыру тұлғаны дараландыруға алып келетін әлеуметтендіру үдерісіне тікелей әсерін тигізіп, адамның әлеуметтік мүдделер мен сұраныстарға бейімделуіне ықпал етеді;
3. негізін философиялық, адамгершілік-діни қажеттіліктер құрайтын, тұлғаның бүкіл имандылық қажеттіліктерінің спектрін қамтитын- рухани қажеттіліктер [89;90;91].

Мектеп-семинария басқарған грузин философы, ағартушысы Иоанэ Петрици (XI ғ.), негізгі идеясы тұлғаның рухани-адамгершілік құндылықтар әлемінің қалыптасуын қамтыған өз еңбектерінде тәрбиеге деген философиялық және педагогикалық көзқарастарын ортаға салды [86].

Аталмыш ойшылдардың мұраларын зерделеу арқылы бізге «рух», «руханилық», «руханият», «адамгершілік», «құндылық» ұғымдарының мағыналары ашыла түседі. «Адамгершіліктің» педагогикалық ұғым ретінде ғылыми тұрғыда қалыптасқан өзіндік мағынасы болса, «рух», «руханилық», «руханият» ұғымдарының мән-мағыналары көптеген салаларға тармақталып кететіндігін көреміз.Жалпы әлемдегі материалдық дүниенің өзгеше сипаты - оның рухани жағы деген түсініктің ежелгі замандардан келе жатқандығы белгілі. Рухтың не екеніне жаратылыстану тұрғысынан ешқандай дәлел дәйектемелер болмағанымен, оның нақты болмысы бар екеніне зертеушілердің көбісі күмән келтірмейді. Руханилықтың түпкілікті бастауы «рух». Философияда бұл ұғым материалдық немесе табиғи дүниеге қарама-қарсы, қолмен ұсталмайтын, тек сезіммен ғана түйсінілетін, адамның барлық идеалдық, психикалық келбетін көрсетеді. «Рух» адам психикасын жануарлар психикасынан ерекшелейтін, оның тұтастығы, белсенділігі ретінде көрініс табатын, әлеуметтік-мәдени негізге және мазмұнға ие ұғым.

Кез келген діни түсініктер, діни ілімдер рухтың әртүрлі сипаттағы көріністерін (негізінен Абсолюттің заңдылығына бағынатын) «табиғаттың рухы», жаратушыдан тек адамға келетін «қасиетті Рух» деген мағынада жіктейді. Жалпы табиғаттың заңдылығы материалды әлемнің үйлесімді өзара байланысы бар, суық та қатаң қатынастарына бағынады және онда жақсылық пен жамандық, ізгілік пен зұлымдық, игілік пен қиратушы күштер түйіспейді. Махаббатқа толы қатынастар тек адам әлемінде, яғни оның жан дүниесінен туындайтын Қасиетті Рух кеңістігінде ғана бар деп түсіндіріледі.Рухтың өмірде бар екендігінің дәлелдейтін –қоғамдық санадағы «руханият және руханилық» деген ұғымдар бар. Демек «рух» -руханият пен руханилықтың онтологиялық негізі.

«Рух абсолютті мағынада алғашқы» деген пікірді ұсынған Гегель, адам рух арқылы ғана өзінің табиғи шектеулі әлемінен жалпылық дүниесіне, әмбебап қатарға өрлей алатындығын ескерткен.Олжеке тұлғаның белсенділігін ерекше құндылық ретінде дәріптейді. Абсолюттік идея дамуының рухани кезеңінде жеке тұлға өз-өзіне үңіліп, адамның сана-сезімі мен әртүрлі іс-әрекетіндегі өзінің орнын бағамдайды. Идея бұл жерде теориялық және практикалық болып екі түрлі формада көрініс табады. Практикалық рух (ерік) және теориялық рух (сана) өзара тығыз байланыста. Аталмыш философтың: «Адамның кемеңгерлік пен кемелдікке қол жеткізуі ерік пен сананың тығыз байланысы арқылы ғана мүмкін болады, себебі, жеке тұлғаның рухани қасиеттері бойдағы кемшіліктерді түзетуге көмегін тигізеді» деген ұстанымы, «рухани-адамгершілік бағдарлау әлеуметтік және кәсіби құндылықтарды қалыптастырудың негізі» деген біздің көзқарасымызға салмақты дәлел.

Рух халықтың жаны(А. Байтұрсынов), ата-баба аруағы(Ш. Уәлиханов). Рух – туған жер, туған ел, ана тілі, ата тарихы, ұлт менталитеті ұғымдарымен, түйіндеп айтқанда, Отанмен тағдырлас. Рухты жан қара басын күйттемейді, ол ел, Отан, халық, ұлт деп толғанады. Еліміз ежелден ұлының рухты, қызының қылықты болғанын тілеп келген. Ұлы рухты болса - сүйікті, қызы қылықты болса - бақытты. Рухты жан – Азамат – Адам, рухсызы – тұғырсыз, надан, не мәңгүрт. Рух - адам баласының жан дүниесінің арқауы.Руханилық - бұл адамның ерекшелігін құрайтын, оның сыртқы әлеммен тығыз байланысқа түсетін ішкі табиғатының, ақыл-парасатының, ой-санасының, ерік-жігерінің ортақ арнадағы ағыны. Руханилық қолмен ұсталмайды, көзге көрінбейді. Адамдар оған саналы түрде, өзін-дамыту арқылы қол жеткізеді. Адам руханилығы оның болмысының қаншалықты дәрежеде биік екендігін көрсетеді. Ол имандылықпен тығыз байланысты.

Түсіндірме сөздіктенбұл ұғымның екі мағынасын көреміз. Біріншісі, «Рух – табиғи материалдық бастамадан өзгеше, затсыз, идеалды бастаманы білдіретін философиялық ұғым». Екіншісі, «рухани күш-қуат, батылдық» дегенді білдіреді. Сондықтан да соғыстар тарихы дәлелдеген бір шындық – әскерінің саны, қару-жарағы мен техникасы бірдей қос тараптың жеңіске рухы биігі жетеді. Қос тараптың рухтары деңгейлес болса әскер саны басым, қару-жарағы мықты жағы жеңіске жетуі мүмкін, бірақ бұл әскер саны аз, қару-жарағы әлсіз тараптың рухы төмен түсіп, міндетті түрде табанға тапталады деген сөз емес, биік рухтың қуаты ат төбеліндей аз, қару-жарағы әлсіз әскерді айбынды күшке айналдырып, жеңіс қуанышын сыйлауы мүмкін. Бұған біздің ұлтымыздың қаһарман тарихындағы, жоңғардың Батур хонтайшысы басқарған, мұздай қаруланған 50000 адамнан тұрған қолына Жетісудың Орбұлақ шатқалында бар-жоғы 600 сарбазымен үш ай бойы батыл қарсылық көрсетіп, Самарқандтан көмекке келіп жеткен Жалаңтөс батырдың 30000 адамдық қолымен бірлесіп ойсырата жеңіп, қазақ жерінен қуып шыққан Салқам Жәңгір ханның ерлігі дәлел. Әскерді жеңіске жетелеуші күш - оның асқақ рухы екендігін Б. Момышұлы да растайды: «Ұлы Отан соғысының тәжірибесі жеңіске рухтың күштілігімен жетуге болатынын, табыс әскерлердің моральдық-адамгершілік күшіне тәуелді екеніне біздің көзімізді тағы да жеткізді. Материалдық құрал-жабдықтар мен қазіргі заманғы әскери техника күрестің материалдық базасы мен қаруы болып табылады. Бәрін іске қосушы - жанды, саналы адам. Адамның моральдық-адамгершілік қасиеті рухани күш деген сөзбенен анықталады. Рухани күштің қайнар көзі мен қозғаушысы: Ақыл, Сезім, Ерік-жігер. Адам қасиетінің осы үш элементін ұштауға бағытталған мақсатты жұмыс тәрбиелеу жұмысының басты нысанасы болып табылады» [96, 18-19 бб.].Көптеген отандық және шетелдік ғалымдардың ортақ пікірі – руханилық ең алдымен қоғамдық өмірдің адамгершілік, әділеттілік бастауларын, ақыл-ой еркіндігін, қоғамда қабылданған мінез-құлық пен жүріс-тұрыстың моральдық нормаларын көрсетеді дегенге саяды. Ол адам дүниетанымының құрам бөлігі, жинақтаған білімінің фрагменті. Адамның руханилығы деп оның шынайы адамгершілік құндылықтарын айыра әрі таңдай білуін, өзінің іс-әрекетін, мінез-құлқын, жүріс-тұрысы мен өмір салтын соларға бағындыра білуін түсінеміз.Руханилық - адамның ішкі әлемін реттеуші күш. Егер адамның руханилығы оның шынайы болмысымен келіспеушілікке түссе, ішкі зілзалаға, рухани апатқа, адамгершілік дертке ұрындырады. Адамның руханилығы оның болмысымен жарасымға түссе ондай адам әлеммен де үйлесімді қарым қатынасқа түсіп, байсалдылығымен, адалдығымен, әділдігімен, қанағатшылдығымен ерекшеленетін болады. Философтар руханилықтың өркениетке де тән қасиет екендігін, қоғамдағы руханилық қандай болса мәдениет те, өркениет те сондай болатындығын алдыға тартады. Рух ұғымы діни түсініктер мен ілімдер тұрғысынан жіктелгенімен,адамзаттың санғасырлық тәжірибесі бойынша руханилық адамның қандай ұлтқа, қандай діни конфессияға жататындығына қарамайтын нәзік ұғым, әрбір адамның ішкі әлемінің байлығын анықтайтын категория.

Ұлтымыздың ойшылдары да адам бойындағы руханилықпен ерекшеленетін даралық қасиетке ерекше мән берді, кез келген кісіге қайталанбас жаратылыс жұмбағы ретінде қарады, адам мен ұлттың тарихтағы рөлін дұрыс бағамдай білді. Қоғам қанша дамып, ғылыми жетістіктерге жеткенімен, руханилық пен адамгершілік жетіспесе ол адамға ешқандай ләззат әкелмейтінін ескертті. Адамның хайуаннан айырмашылығы да рухани-адамгершілік құндылықтарды ардақ тұтуынан екендігін баса айтып кетті. «Хайуан жаратылыстан өзіне біткен бір сезімнің қуатымен өзіне лайық болған әрекеттен артық еш нәрсе істемейді. Адам жүгенсіз бетімен кетсе, адамдыққа лайықсыз талай қылмысты істейді». Ж. Аймауытов «Қазақтың өзгеше мінездері» деген мақаласында ұлт мінезінің ізгі белгілерін тізбектей келіп, отарлыққа ұрынған кезде өзгеріске ұшыраған кейбір жақтарын, өзгеден жұқтырған жаман әдеттерді (ұрлық, адам өлтіру, өтірік айту, алдау) бойына сіңіріп, арыла алмай жүргенін ашына айтады. «Қазақтың ұлттық қалпы өзгерілді. Тірлігі, мақсұты басқа, ниеті шалғай, суық бауыр жаттың қолына тиді. «Қазаншының еркі бар, қайдан құлақ шығарса» деген халге ұшырады. Кемеңгер билердің заманы құрып, адамды мал мен пұлға сатып алатын заманға килікті». «Сайып келгенде, қазақта қалып тұрған өзгеше мінездер: тілі айтқанды қолы қылмайтын – тұрақсыздық, ұйымсыздық, басынан аспайтын - өзімшілдік, ездік. Халықтың өзіне айтып, мінезін түзеу қолымыздан келмейді. Жалғыз-ақ үмітіміз, қаруымыз – оқығандарда». «Орыс баласы оқудан қолы босаса, футбол, доп, жарыс, неше түрлі дене тәрбиесі; қазақ баласы оқудан шықса, көше қыдыру, таныс жағалау, жоқ жерден пайда қып қою…». Автор бұл кемшіліктердің себебі баланың өскен ортасында, әке-шешенің, қоршаған ортаның тәрбиесінде екендігіне тоқталады.Дәл осындай мағынадағы пікірлерді М.Дулатовтың, Ғ. Қараштың, М. Жұмабаевтың, А.Байтұрсыновтың еңбектерінен де көптеп кездестіреміз. Қазіргідей әлемдік жаһандану үдерісі ерекше екпін алған шақта, аумалы-төкпелі сындарлы кезеңде, қоғамда діни экстремизм қаупі белең алған жағдайда ең бастысы, ұлттық мүдде, ұлттық тәрбие, ұлттық рухты сақтап қалуға тиіспіз.

Руханилықты руханияттың өзегін құрайтын құбылысқа жатқызуға болады. Ол адамды Ақиқаттың жасампаздық жүйесін қалыптастыруға шақыратын, рухани дамуды қамтамасыз ету арқылы Ғаламды рухтандыратын, қоғамды іштей үйлесімдендіретін оң мағынадағы рухани күш, феномен. Руханият негізінен ерекше феномен ретінде қауымдастықтың, әлеуметтік субъектінің қалыптасу эволюциясының тарихи кезеңдеріне сай келеді, жалпы оның эволюциясына сәйкес кейіпте көрініс береді. Оны кез келген халықтың өткенінен көре аламыз. Келтірілген пікірлерден «рух», «руханилық» және «руханият» ұғымдарының қатынасын төмендегідей көруге болады (2- сурет)

Рух

Руханилық

Руханият

Аруақ, ата-баба рухы (Ш. Уәлиханов), Адам-баласының жан-дүниесінің арқауы, халықтың жаны (А.Байтұрсынов)

Қоғамда тарихи қалыптасқан рухани әлем, қоғамның рухани өмірі мен мәдени кеңістігі

Адамның түпкі мәндік негіздеріне сәйкес келетін дүниеге деген оң мағынадағы ыстық ықыласынан туындаған қатынастар жиынтығы

ТҰЛҒАНЫҢ РУХАНИ ӘЛЕМІ

2 - сурет. «Рух», «руханилық» және «руханият» ұғымдарының арақатынасы

Руханилық - еркін шығармашылық белсенділік, әлемге деген адамгершілік қатынас арқылы қалыптасады және сол құрылымдардың нәтижесінде дамып, адам өмірінің мәніне айналады. Ал, руханият болса одан әлдеқайда кең мағынадағы қатынастар жүйесі. Ол қоғамның рухани өмірінің көптеген қырын қамтиды. Руханилық адамның жан дүниесімен байланыста болса, оның дүниетанымы зерде, ақыл-ой саласымен, рационалдылықпен астасып жатады. Дүниетаным мен руханилықтың өзара байланысын іс- әрекеттер деңгейінің биігінен іздеу керектігін зерттеушілер атап көрсетуде.

Р.Л. Лившицтің пайымдауынша руханилық – «адам өзін бүкіл дүниеге және адамзат болмысын бірегей арқалаушы ретіндегі екінші бір адамға паш ететін әлемдегі тұлғаның өмірлік маңызды ұстанымы. Руханилық – адамзат болмысының дамуын жүзеге асыратын әлеуметтік-позитивті, гуманистік құндылықтарға ұмтылушылықпен көрініс табады». Біз үшін руханилықты болашақ офицердің рухани мәдениетінің негізі деп түсіну маңызды. Субъектінің тұрақты қалпы ретінде руханилық тек биік рухани мәдениет арқылы ғана танылады. Солай дегенімізбен, руханилық саналы немесе санадан тыс қалыптасып жатады, ал рухани мәдениет А.Ф. Лосевтің сөзімен айтқанда «әрқашанда рухтың саналы көрініс табуы». Демек, болашақ офицердің рухани мәдениеті – өзінің құндылық-мақсаттық әлемін құруға бағыттап отыратын оның тұлғалық кіріктірушілік қасиеті; кәсіби тыныс-тіршілікте негізгі құндылықтарды танып-біліп, игеруге қабілеттілігі; рухани-адамгершілік құндылықтарды өн бойына сіңіріп, өзектендіруінің өлшемі. Осы соңғы белгі біз үшін аса маңызды. Рухани мәдениетті бұдан әрі қарай біз осы тұрғыда қарастырамыз.Болашақ офицердің рухани мәдениетінің қалыптасуы жоғары әскери оқу орнының білім, тәрбие беру үдерісінде жүзеге асырылады. Бірқатар Отандық және шетелдің педагогтар мен философтар тәрбиені тұлғаны педагогикалық мәселелер мен діни көзқарастар түйісетін биік жалпыадамзаттық құндылықтарға, мәдениет негіздеріне ортақтастыру үдерісі ретінде қарастырады.

Кей кездері адамның жаны, ата-бабалар аруағы ретінде де қолданылатын «рух» сөзі, одан шығатын «руханилық» ұғымдары діни антропологияның негізгі категориялары болып табылғанымен адамның тұлғалық қасиетін көрсететендіктен, зайырлы педагогикалық мәдениеттің назарынан тыс қалуы мүмкін емес. Әлемдегі барлық басты діндер –мейлі ол Христиандық, немесе Ислам, Буддизм болсын, адамның рухын түзетін негізгі үш құрауыш –сенім, сана және ерікті дамытудың қажеттілігін уағыздайды. Әскери немесе әскери емес оқу орындарының білім беру үдерісінің әдіснамасында да осылар басымдылыққа ие болуы тиіс.

Тарих дәлелдеген шындық - өзінің тарихи қалыптасқан рухани құндылықтары мен руханият әлемін қадірлемеген халықтың өзге халықтар алдында беделі төмен. Өз ұлтының рухани-адамгершілік құндылықтарын жүрегіне сіңіре алмаған адам өзге мәдениеттің, ұлттық салт-дәстүрді теріске шығаратын дәстүрлі емес діни ағымның мәңгүрттенген құлына айналады. Руханилық адамды, қоғамды, елді дамытатын, әлеуметтік прогресті алға жылжуды қамтамасыз ететін рухани күш. Адами руханилықтың белгісі – адамның өз бойындағы барлық ізгі қасиеттерімен, ақыл-ойымен, дарын-қабілетімен, шеберлігімен, мейірімімен айналасындағыларға бөлісуге дайындығы. Осындай ұстанымдарымен ерекшеленген адам - рухани дамудың жолына түскен болып саналады. Керісінше өмірде, қоғамда, әлеуметтік ортада жеке басының қамы үшін қызмет етуді ұстанымына айналдырған адамға халқымыз «пендешілік жолына түскен» деген баға береді. Ондай адам руханилық аясынан алыстап, өз құлқынының құлына айналады және өзін заманауи талаптарға сай өмір сүретін «прагматикпін» деп ақтайды.

Ұлттық рухани құндылықтардың бәсекеге қабілеттік өлшемдері, ұлттық руханиятқа негіз болатын іргетастарытуралы сұрақ туындауы заңдылық. Бұл тұрғыда ұлт руханиятының тарихи бастаулары туралы Елбасымыз Н.Ә. Назарбаевтың «Тарих толқынында» атты еңбегінде алты мың жылдық тарихқа шолу жасай отырып төмендегі кезеңдерді атап өтуі маңызды дәйек бола алады. Оны біз кесте түрінде бейнеледік (1-кесте). Бұдан байқайтынымыз қазақ руханиятының тамыры өте терең.Бүгінгі мемлекетіміздің ежелгі даласындағы түркі тілді мәдениеттің қатпарлы тарихына үңілер болсақ әлемдік мәдениетке өзіндік үлес қосатын талай құнды мұраның болғандығын аңғарамыз. Оның рухани табиғаты бірден байқалып тұр. Ұрпақ жалғастығын осы рухани байлықты келесі буындарға барлық қадір-қасиетімен жеткізе білуге бағыттай отырып ұйымдастыружоғары білім беру мекемелерінің тарихи міндеті.

4 – кесте. Қазақ халқының ұлттық руханиятының тарихи бастаулары

|  |  |  |
| --- | --- | --- |
| **Кезеңдері** | **Уақыты** | **Тарихи сипаты** |
| Бірінші кезең | б.з.б. II мыңжылдықтың бірінші жартысы – І мыңжылдықтың басы | Ежелгі арийлердің сансыз көп тайпаларының бүгінгі Қазақстанның бүкіл аумағын игеруі. |
| Екінші кезең | V ғ. б.з.б. — X ғ. б.з. | Орхон-Енисей құлпытастарында руникалық таңбалардың пайда болған түркілік дәуір. |
| Үшінші кезең | б.з.б. 1 мыңжылдық – б.з. І ғ. | Сақ патшаларының қалдырған қоныстар мен қорғандары. |
| Төртінші кезең | (б.з.б. IІІ ғ. – б.з. V ғасырлары аралығы | Көк Тәңірі мен Ұмайға сенген Ғұн тайпаларының рухани әлемінің таралуы. |
| Бесінші кезең | б.з.542 жылы. V ғасыр. ХІ - ХІІІ ғғ. | Түркі қағанатының – Мәңгілік ел руханиятының қалыптасуы. Оғыз, қыпшақ тайпаларының жаңа түркі дүниесін құрай бастауы. |
| Алтыншы кезең | VII-VIIIғасырлар | Қазақстан аумағында араб-ислам рухының тарала бастауы және Әбу Насыр әл-Фараби, Жүсіп Баласағұн, Махмұд Қашқари секілді ойшылдардың әлемге таныла бастауы. |
| Жетінші кезең | ХII–ХIV ғасырлар | Алтынорда ықпалында болу дәуірі, түркі тайпалары арасында Алаш ұғымының беки түсуі мен қазақ ру-тайпаларының тұрақты этникалық құрылымдар ретінде қалыптасу кезеңі. |
| Сегізінші кезең | XIV-XV ғасырлар | Түркі халықтарына рухани ілім ретінде сопылықтың таралуы және Қожа Ахмет Ясауи сияқты рухани тұлғаның замандастары алдындағы беделінің асқақтауы. |

1-кестенің жалғасы

|  |  |  |
| --- | --- | --- |
| Тоғызыншы кезең | ХV– ХVII ғасырлар | Қазақ хандығы құрылды, алғашқы рет жалпыхалықтық руханияттың негізі қаланды. Халық рухының ұшқыны ақын-жыраулардың, би-шешендердің, данагөй көсемдердің шығармашылығынан көрініс таба бастайды. Тәуке ханның тұсында қазақтың дәстүрлі құқығының өзіндік үлгісі – «Жеті жарғы» тарихи құжаты. |
| Оныншы кезең | ХVII–ХIХ ғасырлар | Қазақтың жауынгерлік рухының сынақтан өткен шағы. Ұлт руханияты өзінің тұтастығын шыңдай, дүниетанымдық әмбебаптығын әрлей, ұлттық бейнесін анықтай түсті. Шоқан, Ыбырай, Абай сынды қазақ ағартушыларының халық руханиятын жетілдірудің гуманистік жолдарын іздеген дәуір. |
| Он бірінші кезең | ХХ ғасыр | Қазақ руханиятының қайшылыққа толы кезеңі. Қазақ зиялы қауымы ұлттық ояну мәселесін ұсынып, тәуелсіздіктің саяси мәселе ретіндегі маңыздылығын халық санасына орнықтырды. Халық өзінің үштен бір бөлігінің айрылып, тарихи отанында азшылыққа түскен, тілінен, ділінен айрылып қала жаздаған заман болды. |
| Он екінші кезең | 1980 жылдардың ортасынан басталады | Кеңестік империя құлағаннан кейін Еуразия аймағында тәуелсіз мемлекеттер қалыптасты. Руханиятқа түбегейлі өзгерістер ене бастаған дәуір туды.«Қазақтың сана-сезімі өткендегі, қазіргі және болашақтағы – тарихтың толқынында өзінің ұлттық «Мен» дегізерлік қасиетін түсінуге тұңғыш рет мүмкіндік алды |

Ұлттың рухани әлемі оның тарихи дәуірлерде қалыптасқан біртұтас құндылықтар жүйесінен танылады. Руханитарих тек қазба зерттеулері арқылы ғана емес, рухани шежірелерді саралау арқылы да құралады. Бұл тұрғыда «...Жазылмаған тарихыңның жолдарын ауызекі аңызыңнан іздедім» деп Мұқағали Мақатаев жырлағандай, аңыздар мен шежірелердің ұрпақтар сабақтастығының баяны, өшпейтін рухтың кепілі, көшпенділер өркениетіне тән тарихнама әдісі ретіндегі орны ерекше. Жазушы, этнограф-ғалым Ақселеу Сейдімбек бұл бағытта үлкен еңбектер қалдырды. Қаламгердің қай туындысын алсақ та аңыздар арқылы жеткен ұлттық рух тарихының жаңғырығын байқаймыз.

Ә. Нысанбаевтың басшылығымен құрастырылған «Қазақстан» ұлттық энциклопедиясында адамгершілік жайлы төмендегідей анықтаманы оқуға болады: «Адамгершілік– адам бойындағы гуманистік құндылық,[әдеп](http://kk.wikipedia.org/wiki/%D3%98%D0%B4%D0%B5%D0%BF)ұғымы. «Кісілік», «ізгілік», «[имандылық](http://kk.wikipedia.org/wiki/%D0%98%D0%BC%D0%B0%D0%BD%D0%B4%D1%8B%D0%BB%D1%8B%D2%9B)» тәрізді ұғымдармен мәндес. Адамгершілік - адамшылық, қаталдықпен салыстырғанда жақсылық тілеу қарым-қатынастары.Халықтық[дүниетанымда](http://kk.wikipedia.org/wiki/%D0%94%D2%AF%D0%BD%D0%B8%D0%B5%D1%82%D0%B0%D0%BD%D1%8B%D0%BC)мінез-құлықтың әр түрлі жағымды жақтары осы ұғымнан таратылады.[Мінез-құлық](http://kk.wikipedia.org/wiki/%D0%9C%D1%96%D0%BD%D0%B5%D0%B7-%D2%9B%D2%B1%D0%BB%D1%8B%D2%9B)пен іс-әрекеттерде көзге түсетін төмендегідей адамгершілік белгілерін атап өтуге болады: адамды құрметтеу, сыйлау, сену, ар-ұятты сақтау, имандылық пен рахымдылық,[ізеттілік](http://kk.wikipedia.org/wiki/%D0%86%D0%B7%D0%B5%D1%82%D1%82%D1%96%D0%BB%D1%96%D0%BA)пен кішіпейілділік,[әділдік](http://kk.wikipedia.org/wiki/%D3%98%D0%B4%D1%96%D0%BB%D0%B4%D1%96%D0%BA), қанағатшылдық, т.б.. Адамгершілік принциптері әлеуметтік-мәдени дамудың жемісі. Адам тумысында жақсылыққа да, зұлымдыққа да үйір емес. Адамгершілік белгілерінің қалыптасуына ерекше әсер еткен мынадай факторлар бар: жыныстық қатынастарды реттеу, қандастарын өлтіруге тыйым салу, әлсіздерге қамқорлық ету, еңбектің қоғамдық жолмен бөлінуі және адамдар арасындағы ынтымақтастықтың қалыптасуы. Адамгершілік құндылықтардың қалыптасуы үшін жүйелік (қоғамдық, мемлекеттік) және тұлғалық мүшелердің ара салмағын дұрыс айқындаудың маңызы зор. Жеке адамды жай ғана әлеуметтік қатынастардың жемісі деп қарастыру адамды жете бағаламауға әкеп соғады. Тоталитарлық қоғамдағы «Ортақ мүдде жеке адам мүддесінен жоғары» деген ұран Адамгершілік қағидаттарына нұқсан келтірді.

Халқымыздың ұлы ағартушысы Ы. Алтынсарин – «Жақсы мінез бен ақыл күші біріксе – бұлар адамгершілік қасиеттер» деген. Ол адамгершіліктің төмендегідей белгілерін береді: имандылық; жоғарғы әділдік; адалдық, ақкөңілділік; сыпайылық, момындық; адал ниетпен өсиет беру; жомарттық, қайырымдылық; дұрыс заңдылық. Жоғарыдағы зерттеушілердің келтірілген пікірлерінен – адамның руханилығы мен адамгершілігі оның өз-өзін және өзін қоршаған әлемді тануға, өзінің әлемдегі орнын бағамдауға, адам болмысының анықталған заңдарына сәйкес қоғамдық өмірдің жаңа формаларын жасауға деген ықыласы, талпынысы мен қабілеттілігінен көрініс табады деген ой қорытуға болады.

Руханилықтың қыры мен сырын, ұлттық мәдениеттегі орнын терең зерттеген ғалымдардың бірі Б. Құдайбергенов оның ерекше қасиеттеріне, бағыт-бағдарларына тоқталған. Ол өзінің еңбегінде руханилықтың тұлғаға бағдар беретін құбылыс екенін және адам өзінің еркіндігін табиғи және әлеуметтік ортаны белсенді түрде жетілдіруге жұмылдыру арқылы танытатынын айтады. Адамның қоғамдағы қызметі шығармашылық сипатқа енгенде ғана өзінің шынайы мәнін ашатындығына назар аударады. Философтың руханилық туралы бұл пікірімен педагог-зерттеушілердің берген тұжырымдары да үндес. Атап айтқанда, отандық педагог-зерттеуші К.  Қожахметованың пікірі бойынша рухани-адамгершілік тәрбиенің мазмұны моральдық қарым-қатынастардың: өзіне, басқа адамдарға, еңбекке, табиғатқа, сұлулыққа, Отанға деген қатынастардың қалыптастыруларын қамтиды. Аталмыш зерттеуші – руханилық ұғымына «Руханилық – заттандырылған, прагматикалық құндылықтардан да жоғары, өмірде аса маңызды да биік нәрсенің бар екеніне о-бастан-ақ, саналы немесе санадантыс бағдарлау. Ол адамның шындыққа, мейрімділікке, сұлулыққа деген табиғи, үнемі қажетті іңкәрлігі мен құштарлыққа ұмтылысынан көрінеді. Ол көзге байқалмайтын, құдаймен байланысты сезінуден туындайды» деген анықтама берсе, «мораль – өмір мен әрекеттің әр түрлі саласындағы тұлғаның мінез-құлқына арналған талаптар мен ережелер, нормалар жүйесі, ал адамгершілік осы нормалар мен ережелерді сақтауға байланысты әдет-дағдылардың жиынтығы ретінде қарастырылады» дейді.

Зерттеуші Ш. Майғаранованың бұл тұрғыдағы тұжырымдамасы бойынша «Рухани дамыту дегеніміз – өзінің өмірдегі орнын, атқаратын міндетін, қазіргі және болашақ ұрпақ алдындағы жауапкершілігін, дүниенің күрделі құрылымын түсіну және үздіксіз, бір қалыпта жетілдіру», демек, рухани дамыту – тұлғаны қалыптастырудың өзегі болып табылады.

Бүгінгі күні жоғары әскери оқу орнының курсанттарының басым көпшілігі ауыл мектептерінің түлектері. Сол үшін де олардың рухани-адамгершілік құндылық бағдарларын қалыптастыруды мектеп қабырғасындағы тәрбиенің жалғасы ретінде қарастырар болсақ, ауыл мектебі оқушыларын рухани-адамгершілікке тәрбиелеудің педагогикалық шарттарын зерттеген Ә. Өтебаеваның еңбегі біздің қызығушылығымызды туғызады. Зерттеушінің пікірі бойынша - «руханилық - адам санасы мен сезімінің, сенімі мен сапасының, білімі мен өмір сүру тәсілінің көрсеткіші. Ауыл мектебі жеткіншектерін рухани-адамгершілікке тәрбиелеу – олардың өмірдегі өз орнын, атқаратын міндетін, қазіргі және болашақ ұрпақ алдындағы жауапкершілігін, дүниенің күрделі құрылымын түсінуі және өзін-өзі үздіксіз жетілдіруі мен рухани даму қасиеттерін қалыптастыру. Рухани-адамгершілік тәрбиенің педагогикалық шарттары – ауыл мектебінің ерекшеліктерін ескере отырып, жеткіншектерде рухани байлық қалыптастыру үшін бағытталған мұғалімнің, ата-аналар мен әлеуметтік ортаның тарапынан жасалған жағымды жағдайлар, ол оқушылардың рухани байлығы мен әлеуметтік ахуалын қамтиды». Ауыл баласының тәрбиесі қалалық замандасының тәрбиесінен ерекшеленетіндігі белгілі. Оның озық тұстары да, әлі де жетілдіре түсуді талап ететін жақтары да баршылық. Қазақтың «алтын бесігі» деп әспеттелетін ауылдан ақын-жазушылардың, суретші, әнші, сазгерлердің көптеп шығуы, мүмкін ауылда әр баланы бір отбасы ғана емес, көрші-қолаң, бүкіл ел болып тәрбиелейтіндігінен де болар деген ойға келеміз. Осы орайда зерттеуші-педагог М. Ережепов әскери қызметке дайындықты мектеп жасынан бастап мемлекеттік идеологиямен бір қатарда жүзеге асыратын Жапония, Қытай сияқты шығыс елдерінің және батыс европа елдерінің тәжірибесін мысалға келтіре отырып, болашақ отан қорғаушыларды әскери қызметке дайындауды ұлттық рухани-адамгершілік тәрбиемен ұштастыру туралы пікірлерін ұсынады.

Ресейлік педагог-зерттеуші В.А. Беляеваның берген анықтамасы бойынша - рухани-адамгершілік тәрбие – тұлғаның ішкі әлемінің жүйе құрастырушысы болып табылатын рухани-адамгершілік сферасына педагог тарапынан мақсатты түрдеұйымдастырылған ықпал. Бұл ықпал тұлғаның ынта-ықыласына, сана-сезіміне, пайым-пікірлеріне қатысты кешенді, кіріктірілген сипатта болады.

Рухани-адамгершілік тәрбиесінің маңызды белгісін Т.И. Петракова ашып көрсеткен. Ол - «біз қаншалықты мөлшерде сүйеміз, соншалықты мөлшерде танып-білеміз» деген пікірімен, махаббат ұғымын ғылыми айналымға ортақтастыра отырып, рухани-адамгершілік қағидаларының «жүрекке қанат беретіндігін» атап өтеді. Рухани-адамгершілік тәрбиенің ерекшелігі – тұлғаның жүрек, эмоционалдық-мотивациялық сфераларына ықпал етуі.

Т.И. Петракова жастарды рухани-адамгершілікке тәрбиелеу үдерісін тұлғаның ең басты жүйе құрастырушы құрам бөлігі болып табылатын адам жанын (рух) алдыңғы орынға шығара отырып, антропологиялық тұғырдың әдіснамасына сүйеніп сипаттайды. Антропологиялық зерттеулер адамның әлеуметтік-рухани-адамгершілік тұтастығы оның болашақ мамандық иесі ретінде қалыптасу кезеңінде жүзеге асатындығы туралы байлам жасауға мүмкіндік береді. Әлемге деген, тұтас көзқарасты (әрине, қоғамда орныққан әлеуметтік-мәдени ахуалмен сәйкес) қалыптастыра отырып адам өзін-өзі үздіксіз жаңартады, жасампаздыққа қарай ұмтылады, өкінішке орай, өзін-өзі бүлдіру жолына да түсуі мүмкін.

Кей-кездері этикалық пайымға да өзінің ықпалын тигізуге талпынатын пендешілік көзқарасымен ұрыс даласында жеңіс үшін жаны мен қанын еш қиналмастан құрбандыққа беретін сарбаздың ардақ тұтар құндылықтарының мазмұны мен маңызын түсіну қиын. Әскери қызметші иығына погон таға отырып, сонымен бірге ауыр жауапкершілік жүгін де арқалайды. Ол кез-келген адам үшін, тіпті адам ғана емес кез-келген тіршілік иесі үшін баға жетпес дара құндылық болып табылатын өз өмірін жауапкершілік, міндет, парыз жолында тәуекелге ойланбастан тігеді. Сонда бұған итермелейтін нендей күш? Бұл әскердің рухының, адамгершілігінің күші, ардақ тұтатын құндылықтарының құдіреті. Сондықтан да әскердің әлеуетін арттыру үшін болашақта сарбаздардың жүректерін жандырып, оларды соңдарынан ерте алатын ертеңгі офицерлер, бүгінгі курсанттардың ұлттың қауіпсіздігін қорғау деген ұлы мұрат жолында өздерін құрбан етуге, өзінің мүдделерін өзі бір бөлшегі болып табылатын ұжымның игілігіне бағындыра білуге дайын болуға жұмылдыратын олардың рухани-адамгершілік құндылық бағдарларын қалыптастыруға барлық күш-жігеріміз жұмсалуға тиіс.

Адам мен қоғамның өміріндегі құндылықтардың маңызын сонау антикалық дәуірдің философтарынан бастап сезіне бастаған болатын.Ежелгі Грек ойшылдары адамның мейрімділік, ізгілік, жан және тән сұлулығы, әділдік сияқты қасиеттерін біріктіретін құндылықтардың ортақ ұғымының болатындығын бағамдай алған. Сократ әділеттілік, қаһармандық, бақыт, қайырымдылық сияқты аксилогиялық ұғымдарға анықтама берді. Ол «...бірінші кезекте адам рухы, табиғат, білімділік» дей келе, өз еңбегінде адамның рухани құндылықтарына ерекше мән бере отырып, «...мейрімділік пен зұлымдық арасында дұрыс таңдау жасау және әлеуметтік ортада өз орныңды таба білу» ұғымдарына көңіл бөлсе, Платон сұлулық, жарасымдылық, адалдық сияқты ұғымдарды ортақ ізгілік бастауларына жинақтады. Аристотель өзінің «Үлкен этика» еңбегінде құндылықтарды жеке-жеке топтастырып, бағалы қазыналарға (жан, ақыл, құдайдың сыйлары); мақтаулықазыналарға (мадаққа жеткізетін игі істер); мүмкіндік қазыналарына (билік, күш, сұлулық); басқа қазыналардың бастаулары болып табылатын қазыналарға (мысалы, денсаулықты нығайтатын дене жаттығулары) бөледі. Аристотель оқымысты, білімді адамның үнемі қайырымды, мейірімді бола бермейтіндігін алдыға тарта отырып, тұлғаның ізгілікті іс-әрекеттерін дамытуға ерекше маңыз береді. Аталмыш ойшылдардың мұраларындағы бұл құндылықтар рухани-адамгершілік тәрбиенің бастаулары ретінде кейінгі ғалымдардың зерттеу еңбектеріне негіз болды.

Адамгершілік сферасы мен табиғат сферасын (еркіндікті қажеттіліктерге) қарсы қоя отырып «Құндылық» ұғымын ғылыми айналымға енгізуге алғашқы талпынысты И. Кант жасады. Өз еңбегінде ол құндылықтар мен нормалардың ара жігін ажыратып берді. И.Канттың ұстанған қағидасы бойынша - егер адамның қандай да бір игі іс-әрекетінің қозғаушы күші тек өзінің еркі болатын болса, онда ол барлық құндылықтардың эталоны болатын моральдік құндылық болып табылады.

XIX ғасырдың екінші жартысындағы орыс философиясында жеке тұлғаға, оның шығармашылық күшіне және рух еркіндігіне деген сенім ең биік құндылықтар ретінде танылады. Нақты алғанда, Н.Г. Чернышевский адамгершілік ұғымдарын кең ауқымда, «рухани» ұғымына теңестіре отырып түсіндірді. Кеңестік кезеңніңфилософтары С.Н. Булгаков, Н.О. Лосский, В.С. Соловьев құндылықтар: адамдарды жаппай бірігуге, ынтымаққа ұйыстыратын тарихтың қозғаушы күші – Махаббат және Мейрімділік деп жар салды. Олардың пайымдауларынша, Сананың маңызы тек кез келген адамның сезім түкпіріндегі мейрімділік дәнін одан әрі дамытуда ғана. Н.А. Бердяев: «Қоғам өміріндегі ең биік мақсат экономикалық немесе әлеуметтік даму емес, рухани құндылықтар болуы тиіс. Халықтың ұлылығы мен оның адамзат тарихына қосар үлесі мемлекеттің қуаттылығы, немесе экономиканың өркендеп, өсуінен емес, рухани мәдениетінен» екендігін атап өтті. Біздің жұмысымыз үшін Н.А. Бердяевтің «Тұлға – рухани қасиеттердің тұрағы, өз құрылымына бүкіл әлемді және барлық тарихи кезеңдерді жинақтаған «микроғарыштық әлем» деген тұжырымы ерекше маңызға ие. Ғарыштық кеңістіктің біздің санамызға симайтындығы сияқты, адамның табиғатын да біз ешқашан толық түсіне алмаймыз. Рух пен руханият табиғи және тарихи әлемді шығармашылықпен түрлендіреді, көркейтеді, жаңартады, жарқыратады, еркіндік желімен тазартып оған мән-мағына береді. Адамгершілік және танымдық қабілеттер тұлғаның бүкіл өмірінің барысында қалыптастып, оның іс-қимыл, әрекеттерінен көрініс табады.

Кеңестік кезең педагогтары А.С. Макаренко, В.А. Сухомлинский, К.Д. Ушинскийдің рухани-адамгершілік құндылықтар жөніндегі көзқарастары Отанды сүю және оны жан-тәнімен қорғау, айналадағы адамдарға қолынан келгенше көмек көрсету, қайырымды болу, үлкендерге ізетті, құрдастарға сыйлы, кішілерге кішіпейіл болу, салауаттылық, ынтымақтық сияқты қасиеттерге басымдылық берді. Олардың қалдырған мұраларынан адамгершілік құндылықтардың маңызы мен гуманистік дәстүрлердің басымдылығын байқаймыз А.С. Макаренко жеке тұлғаны дамытудың жолдары ретінде – ұжымшылдық, еңбек сүйгіштік, биік адамгершілік, саналылық сияқты асыл қасиеттерді тұтас, кешенді дамытуды ұсынады. Жастарды рухани-адамгершілікке тәрбиелеудің мәселелерін кеңінен зерттеген В.А. Сухомлинский адамгершіліктің ең ұлы мұраты –білім арқылы жұмыс істеуге үйрену екендігіне басты назар аударады. Адамның рухани-адамгершілік қадыр-қасиеті, оның жан-дүниесін тәрбиелеу, елжандылығы мен ұлтжандылығын ұштау мәселелері, өз еліне өзегін жұлып беретін азаматты тәрбиелеудегі мәдениеттің орны туралы ойлар К.Д. Ушинскийдің еңбектерінде кеңінен ұшырасады. Ол тұлға бойындағы адамгершілік бастауларын қалыптастыру барлық іс-әрекеттің мақсатты түрде тұлғаның ақыл-ойын, адамгершілігін дамытуды көздеу арқылы ұйымдастырылуынан деп қорытады.

Руханилық пен адамгершіліктің адам тұлғасының базистік сипаттамалары болып табылатындығы жөнінде көптеген дереккөздерден қанықпыз. Бұл тұрғыда руханилық тұлғаның өзі таңдаған мақсаттарға талпынуы ретінде анықталып, оның санасының құндылық сипатын көрсетсе, адамгершілік адамдардың бір-бірлеріне, қоғамға деген ортақ ұстанымдары мен мінез-құлық нормаларының жиынтығы ретінде түсіндіріледі [120]. Біріге келе олар тұлғаның негізін құрайды. Бұл жерде руханилық - тұлғаның өзін-өзі тәрбиелеуінің, өз білімін өзі көтеруінің, өзін-өзі дамытуының векторы, адамгершіліктің іргетасы.

Аксиологиялық бағдардағы ғалымдардың еңбектерінде тектілік, махаббат, сұлулық, төзімділік, сенім, көпшілдік, отансүйгіштік ұғымдары үнемі биіктен табылады.Құндылықтар туралы ілім болып қалыптасқан Аксиология ғылыми бағыт ретінде XVIII ғасырдың соңында ғана танылып,XX ғасырдың басында дербес теориялық пән, ғылым ретінде қалыптасты. Аталмыш ілімнің бастауында философтар В.Виндельбанд, Н.Гартман, Г.Риккерт, М.Шелер тұрған еді.

Аксиология саласында ашылған ғылыми жаңалықтар өзге ғылымдардың дамуына да ықпалын тигізді. Мысалы,әлеуметтанудың негізі ретінде Г.Риккерт пен М.Вебер«құндылықтарға телу (отнесение к ценностям)» әдістемесін алды. Психологтар А.Маслоу, Г.Мюррей, З.Фрейд бастапқы (базалық) құндылықтар ұғымын енгізіп, олардың өте ерте бастан қалыптасып, тұлғаның дағдарыс кезеңдерінде елеулі өзгерістерге ұшырап отыратындығын айта отырып қажеттіліктермен байланыстырады.

Аксиологияның ықпалымен XX ғасырдың 90-жылдарында Кеңестер Одағында педагогикалық құбылыстардың құндылық сипаттарын пайымдау орын алды. Жалпы философия әдіснамасының негізінде қалыптасып заманауи білім беру жүйесінде дамып келе жатқан педагогикалық аксиологияның өкілдері (Е.П. Белозерцев, И.Ф. Исаев, Б.Т. Лихачев, В.А. Сластенин, Е.Н. Шиянов және басқалар) жеке тұлғаның құндылығы мен оның білімінің құндылығына басты назар аударады.

Жас буын тәрбиесіндегі рухани-адамгершілік құндылық бағдарлар қалыптастыру мәселелеріне арналған Кеңестік Ресейдің белгілі педагогы Е.Н. Ильиннің түйіндеуі бойынша - «жеткіншектің рухани дүниесін дамытпай, білім беру қажетсіз дүние. Мұғалімнің зерттеу нысаны – оқушының жеке жан-дүниесін, адамгершілік қасиеттерін қалыптастыра, рухани-адамгершілікке оқыта отырып тәрбиелегенде ғана олардың өздігінен жетілуіне мүмкіндік жасалады». Біздің ойымызша бұл түйін жоғары әскери оқу орнында білім алушыларға да жарамды. Демек, терең, тиянақты кәсіби білім алу үшін курсанттардың рухани дүниесі үздіксіз дамып отыруы керек деген қорытындыға келеміз. Ондай білім ертеңгі офицерлерге ең алдымен өздерінің кәсіби міндеттерін тиімді орындаулары үшін, яғни қарамағындағы жеке құрамды қасиетті шекарамыздың сенімді қорғалуын, мемлекет аумағының тұтастығын, ұлттың қауіпсіздігін қамтамасыз ету жолындағы міндеттерді адал атқаруға жұмылдыру үшін қажет. Отан қорғау абыройлы міндет, қажет болса сарбаздар мен сардарлардан жанын қиюды да талап етуі мүмкін тәуекелді іс.Ажалмен бетпе-бет келгендегі кез-келген адамның жан-дүниесінде орын алатын бұлқыныс сарбаздың сана-сезімінде де арын сақтап қалу мен жанын сақтап қалу түйсіктері арасындағы таңдау тайталасы түрінде көрініс табуы заңдылық. «Жауынгерлік ерліктерді сипаттаған кезде - ішкі арпалысты суреттемейді» - деп Б. Момышұлы өкініш білдіргендей - «Тек ұрыста ғана адамның барлық қасиеті сынға түседі. Ұрыста зәреңнің зәр түбіне кеткенін жасыра алмайсың. Ұрыс жалған батырлықтың да бетпердесін сыпырып тастайды».

Парсылармен болған соғысқа өзінің отаны Афина әскерлерінің қатарында сарбаз ретінде қатысқан Сократ әскер психологиясы туралы өзінің құнды бақылауларын да қалдырған. «Жеңіске жету үшін әскербасы сарбазды бақытты етуі керек» - деген сөз содан қалған. Бұл қай дәуірге болса да жарамды, мәңгі өлмес шындық.Фридрих ІІ (1712-1786) басқарған прусс әскерінде салтанат құрған – «...сарбаз қарсыластың оғынан емес, капралдың таяғынан қорқуы керек» деген ұран әскер үшін жарамсыз. Сократтан қалған шындық – адамгершілік шындығы. Ол бойынша, сын сағатта сарбаздардың көз алдына тек өздері өз жандарынан артық ардақтайтын ұлы құндылыққа төнген аса зор зұлматты қауіп қана келеді. Сондай жағдайда олардың жүректеріндегі рухани-адамгершілік құндылықтар өзін-өзі сақтау түйсігіне де, «не үшін?» деген сатқын, әлсіздікті ақтауға тырысатын әзәзіл ойға да, өзге пендеуи сезімдерге де бас көтертпейтін ұлы күшке айналады. Сарбазды бақытқа бөлейтін материалдық құндылықтар емес, себебі жан алқымға келген кезде адам байлық үшін жанталаспайды. Әркімнің жеке бақытына айналған ұлы идея ғана кез-келген қауіп-қатерге қасқая қарсы тұруға, соңынан басқаларды ертуге түрткі бола алады. Мұндай идея – ата-бабаларымыздың сан ғасырлар бойғы көксеген арманы, аяулы мұраты болып келген Отанымыздың тәуелсіздігі, аумағымыздың тұтастығы мен шекарамыздың мызғымастығы, «осыларды қамтамасыз етеді» деген солардың әруақтарының бізге деген сенім жауапкершілігі болуы тиіс. Бұл жауапкершіліктің үддесінен шыға алмау, қорқақтық таныту азаматтың арына сын, намысына түскен дақ. Халық даналығы – «Ерді намыс, қоянды қамыс өлтіреді» дейді. Батыр Бауыржан Момышұлы – «Азаматқа - өмірден де ар қымбат, өлімнен ұят күшті» деген ұстанымды ту еткен.

Ұлтымыздың әскерінің жасампаз әрі жарқын беттерге толы, өзіндік бай әскери-кәсіби дайындық тәжірибесі, жинақталған сан-ғасырлық тарихы, біздің ата-бабаларымыз болып табылатын көшпенділердің өз әскерлерін қалай ұйымдастырғандығы жөніндегі мәселелерді біз Т.Қ. Алданиязовтың, А.К. Көшкімбаевтің, Г.Г. Семенюктің, С.Г. Кляшторныйдың және басқалардың еңбектерінен таба аламыз. А. Тасболатов пен Қ. Аманжолов бұл тарапта қомақты еңбек жазды. Дегенмен, олар өз зерттеулерінде көшпенділердің әскери ісіндегі оқыту мен тәрбиелеудің жағдайын арнайы сараптауды негізгі мақсат етіп алған жоқ. Алайда аталмыш мәселелер әскери құрылымдарды ұйымдастыру мен басқаруда басты роль атқаратындықтан, біз жоғарыдағы еңбектерден әскери білім беру жүйесіндегі педагогикалық идеялардың тарихи даму жолындағы нақты тенденциялар мен заңдылықтарға назар аудардық.

Майдан даласында жеңіліс тауып көрмеген Кир әскерінен өздерінің кіндік қаны тамған атамекендерін, әр сарбаз үшін қасиетті болып саналатын туған жерін қорғаған сақ-массагеттердің рухы басым түсіп,тас-талқан жеңіліске ұшыратты. Әлемге аты әйгілі, әскери тарихта өзіндік даңқы қалған қолбасшы Александр Македонскийдің де (Ескендір Зұлқарнайын) беті алғаш рет сақтар даласында қайтқан. Ахеменидтер державасы әскерінің күл-талқанын шығарып, көптеген қалалар мен елді мекендерді жермен жексен етіп келе жатқан Александр Македонский бастаған грек-македон әскері Сыр Дариядан өтпекші болғанда сақтар тарапынан батыл қарсылыққа ұшырап, Шығысқа жасамақ болған жорығынан бас тартуына тура келді. Кейіннен өзі де сол шайқаста сақ жауынгерінің жебесінен жамбасына салынған жарадан жан тапсырған.

Сақтар мен савраматтар әскерін тәрбиелеуде туған жерге, бостандыққа деген ыстық махаббатпен қоса деннің саулығы мен дене тәрбиесіне өте қатты көңіл бөлгендігін сол кезден сақталған тарихи жәдігерлерден біле аламыз. XVI ғасырдағы ағылшын саяхатшысы және елшісі Антоний Дженкинсонның жазбаларында да көшпенділер жауынгерлерінің асқақ рухы суреттелген. Көшпенділердің бала тәрбиесінде жан мен тәннің саулығы, «құралайды көзге атқан мергендіктің» қажеттілігі ұл баланың құлағына ертегі-аңыздар, эпостық жырлар арқылы сәбилік кезеңнен бастап құйылды. Қазақ ертегілеріндегі «ай десе аузы, күн десе көзі бар» арулар өздеріне өмірлік жарды биік ағаштың басына ілінген жүзікті атпен шауып келе жатып садағымен атып түсіретін жігіттер арасынан таңдауы ұрпақ алдындағы зор жауапкершілік. Ондай ұландардың көздері қырағы, денсаулықтары мықты, демек соңдарынан дені сау ұрпақ қалдырады, ең бастысы – жау шапса кез-келген уақытта мықты сарбазға айналады. Бұл шеберлік тек бала жастан басталған жаттығулар, дағдылар ғана емес, психофизикалық дайындықтар арқылы да жүзеге асырылды. Ел шетіне жау тисе кермеде тұрған атына ер салып, керегеде ілінген қылышын беліне байлап, шұғыл түрде жинала қалатын әскери қосындарды басқаратын әскербасылар (онбасы, елубасы, жүзбасы, түменбасы т.б.) да дәл осындай табиғи сұрыптау жолымен таңдалды. Олардың арасынан «жүзден жүйрік» шыққандар – «батыр» атанып, біріккен қолды басқаруға сайланды. Бұл атақ айрықша лауазым ретінде олардың есімдеріне тіркелді, мысалы: Қарасай батыр (1598-1671), Бөгенбай батыр (1690-1775), Қабанбай батыр (1691-1769), Ағыбай батыр (1802-1885) т.с.с. Олардың ерліктері ақын-жыраулардың ән-жырларының арқауларына айналып, ауыздан-ауызға, елден-елге тарады. Жас ұрпақ соларды үлгі тұтты. Зерттеуші А.К. Көшкінбаев «батырлықты» қазақтардың көшпенді қоғамындағы әскери құрылымын жасақтауға үлкен ықпал еткен айрықша әскери-саяси институт болды деп тауып айтқан. Ел шетіне жау тисе батырлардың басшылығымен қазақ халқының жоғары бас қолбасшысы – ханның басқаруындағы әскери құрылым тез арада сап түзейтін. Олардың ата-бабалары кезінде жарты әлемге әмірін жүргізген Алтынорда әскерінің негізін қалаған.

Қазақтың мемлекеттігінің іргесін қалаған Қасым ханның, Есім ханның, Тәуке ханның мемлекет басқарудың саяси, әскери, рухани-адамгершілік және құқықтық негіздері болып табылатын өсиеттерінің әскерге қатысты тұстары – жоғарғы әскербасының талассыз абыройын нығайту арқылы әскердің берік іргетасы іспеттес оның тәртібін, табандылығы мен ержүректілігін нығайтуды көздейді. А.Б. Тасболатов өз зерттеуінде аталмыш хандар заманындағы өлім жазасымен жазаланатын төмендегідей әскери қылмыстарды атап көрсетеді:

- ұрыста қаруласына қол ұшын бермеу;

- күзет орнынан рұқсатсыз кетіп қалу;

- әскери қызметті селқос атқару;

- қолға түсірген адамның назарынан тыс тұтқындарға мейірім көрсету;

- адам өлтіру мен ұрлық жасау;

- жалған куәлік беру;

- сатқындық;

- тыңшылық;

- дауласушы екі адамның арасындағы ұрыс-керісті ушықтыру т.б.

Әскерді ержүректікке, табандылыққа, туған елі мен жеріне деген көзсіз жанқиярлық махаббатқа тәрбиелеудегі арнайы символикалардың, белгілер, жалаулар мен байрақтардың,ұрыс кезінде әскердің делебесін қоздыратын, әдетте әруақты ата-бабалардың бірінің есімі болып келетін жауынгерлік ұранның зор роль атқарғандығы Г.Г.Семенюктың зерттеуінде айтылады. Барлық жүздер мен рулардың ортақ ұраны – «Алаш» болды.

Ортағасырлық ғұламалар түркілердің биік адамгершілік және жауынгерлік қасиеттеріне – олардың жаужүректіліктеріне, билеушісі мен еліне шын берілгендіктеріне, атамекеніне, туған жеріне деген шексіз махаббаттарына, адалдықтарына, екіжүзділік пен жағымпаздықтан, мақтансүйгіштіктен аулақтықтарына, қанағатшылдықтарына, кісілік бекзаттықтарына бас иген. Зерттеушілер көшпенділер әскерінің өзіндік ар-намыс кодексінің болғандығын алдыға тартады. Бұл бойынша тұтқындарға, әсіресе әскербасыларға құрмет көрсету, жеңілген елдің әйелдері мен қарттарына құрметпен қарау, жекпе-жекте қолынан қаруын түсіріп алған қарсыласты бірден өлтірмей, қаруын көтеріп ұрысты жалғастыруға мүмкіндік беру т.б. дәстүрі берік сақталған.

Өмір мен өлім тайталасқа түскен қанқұйлы шайқас кезінде, жеңістің шаттығын немесе жеңілістің кермек дәмін табандылықпен қарсы алуда сарбаз үшін өзін-өзі бақылаудың, реттеудің, психотехниканың әр алуан әдістерін алдын ала игеріп, пайдалана білудің маңызы аса зор. Т.К. Алданиязов қазақтың эпостық жырларына арқау болған, «отқа салса жанбайтын, суға салса батпайтын» батырлардың даңқты жеңістерінің себебін олардың жауынгерлік дайындық жүйесіндегі ең басты құрам-бөліктің бірі – психофизикалық дайындықтан деп есептейді. Жоңғарлармен жүздеген жылдарға созылған соғыста та қазақтардың жеңіске деген талпыныстарын шыңдаған факторлардың ең бастылары – әскер тәрбиесінің моральдық-психологиялық қыры және туған жер, бостандық құндылықтары деп батыл айта аламыз.

Б. Момышұлы«Ұрыста, соғыста адамға тән барлық жоғары және төменгі қасиеттердің өзі барынша ашылып көрінеді» дей отырып, мұндай қасиеттерге түрткі болатын сезімдерді төмендегідей екі топқа бөледі:

 Жоғарғы сезімдер: парыз, ержүректілік, адамгершілік, ерлік, батырлық, қаһармандық және т. б.Төменгі сезімдер:опасыздық, үрей, ұждансыздық, қорқыныш, шошу және т.б.Батыр керітартпа сезімдерді жеңетін бірден-бір күш парыз сезімі екендігін баса айта отырып, «парыз сезімі дегеніміз - бұл адамгершілік сезімі, намыс, ар-ұят - бұл адамның өзін кез келген опасыздықтан сақтайды, қорғайды, яғни масқара болып жүргеннен, абыроймен өлген артық деген сөз» деп түйіндейді. Сонымен бірге мұндай асқақ сезімдердің «табиғаттың сиы еместігін», туа біткен немесе аяқ астынан да пайда бола қалмайтындығын, бұлар «дұрыс жүргізілген әскери тәрбиенің жемісі» екендігін де ескертеді. Батырдың сөзімен: «Парыз дегеніміз — өзінің мағыналық аясына ақыл-ой, сезім, ерік-жігер, ар-ождан, абырой, әділдік, шындық, сүйіспеншілік сияқты қасиеттерді қамтып, оларды адам өміріндегі қайшы құбылыстарға қарама-қарсы қоятын жоғары интеллектуалды ұғым. Өз парызын саналы түрде түсіну ғана солдатты бәрінен де жоғары қояды, оның мәртебесін көтере түседі, жаман ниетті қылықтардан - қорқақтық пен опасыздықтан сақтандырады; жауынгердің қажыр-қайратын, моральдық күші мен қабілетін екі тіпті үш есеге дейін арттырып, шабыттандыра әрі жігерлендіре түседі; жеңістерге серпін береді, ерлік адам бойындағы қуатты тасқындатып, творчестволық күш қайнарын ашады; барлық игілікті істерге аспандағы бағдар сілтер жұлдыз сияқты адам неге қабілетті болса соған, барлық ұлы және тамаша нәрселерге қабілетін арттыра түседі. Ұлтымыздың мақтанышы парыз сезімінің мағынасын «Соғыс психологиясы» еңбегіндеосылай ашқан. Бұдан көретініміз, әскери адамның бүкіл тыныс-тіршілігі, іс-әрекеті осы парыз сезіміне бағынған кезде ғана әскеріміздің рухы мықты болмақ.

Отан қорғаушы өз елін, өз елінің салт-дәстүрін, тілі мен ділін жан-жүрегінен өткізген, жанындай сүйген адам болуы керек екендігі белгілі. Болашақ отан қорғаушының рухани-адамгершілік құндылық бағдарларын қалыптастыруда ошақтың үш бұтындай – діл, тіл және дәстүрдің орны бөлек. Туған жерге, елге деген көзсіз махаббат, парыз сезімі осыларға деген құрметтен туындайды. Осы үштағанның ең кемі біреуіне деген немқұрайлылық – рухани тұрақсыздыққа әкеліп соғады. Ондай әскери адам -отан үшін де, қоғам үшін де сенімсіз.Б.Момышұлы бұл туралы да өзінің төмендегідей пікірлерін қалдырған: «Халықты жауынгерлік асыл қасиеттерге тәрбиелейтін дәстүрлерінен қалай айыруға болады? Бұл пайда келтірер ме еді? Бұл бір ұлттық масштабта ғана емес, сонымен бірге халық сияқты мемлекеттік масштабта, әлемдік масштабта да өте үлкен зиян келтіреді. Егер біздер қазақ халқының барлық жақсы дәстүрлерін керегі жоқ деп қудалайтын болсақ, ата-бабаларымыздың кім екенін білмейтін болсақ, бұның өзі пайда бере қояр ма екен? Ол зияннан басқа түк те емес. Мен осылай деп жазуға неге мәжбүр болдым? Оның себебі мынада. Қатарымызды толықтырар жаңа күш келіп қосылып жатады, олардың кейбіреулеріне қарасақ, бет әлпеті біздікі, ал кеудесіне үңілсек, аяғы аспаннан салбырап түскендей. Бұл қалай деп ойлайсың? Оның бойында не қазаққа, не орысқа тән ешнәрсе жоқ. Бұл жағдай менің зығырданымды қайнатты, неге бұлай болды деп, бұның себебін іздеуге мәжбүр болдым, сөйтсем бұл сорлы бейбақ өзінің халқының игі дәстүрлерінен мүлдем бейхабар мақұрым екен. Егер бұл саналы түрде істелінсе - онда зиянкестік болғаны, ал егер саналы түрде істелінбесе - онда халқымыздың игі дәстүрлерін аяққа басып таптағандық - нағыз ақымақтық әрекет болғаны. Дәстүр тәрбиенің басты қайнарларының бірі болып табылады әрі оның өте үлкен мәні бар».

Б. Момышұлы «Ұлттық мақтаныш сезімі дегеніміз не?» деген сұрақты өзіне-өзі қоя отырып, былай деп жауап береді: «Ұлттық мақтаныш сезімі дегеніміз - белгілі бір ұлт өкілінің жеке мақтаныш сезімі, белгілі бір немесе басқа бір ұлт адамының көптеген жеке мақтаныш сезімінің жиынтығы болып табылады. Ұлттық мақтаныш сезімі - әрбір ұлт адамдары үшін бұзылмас заң. Кімде-кім өз ұлтын сыйламаса және оны мақтан тұтпаса, ол сөзсіз барып тұрған арамза, отансыз қаңғыбас. Өзін сыйлай алған адам өзгені де сыйлай алады, белгілі бір ұлттың толық азаматы болып әрі өз ұлтыңды мақтан ете отырып, сен басқа халыққа да лайықты қарай аласың. Екі түрлі ұғым бар: ұлттық рух — бұл асыл қасиет, ұлтшылдық — бұл ұлт ішіндегі жеке адам бойындағы көр кеуделік. Бұл мәселені дұрыс түсіне білу керек».

Ия, ұлттық рух – асқар таудай биік, теңіздей терең ұғым. Оның ұшар басына шыққан адам өз ұлтын қалай сүйсе өзге ұлт өкілдерін де белгілі бір мәдениеттің, салт-дәстүрдің, тіл мен ділдің тасымалдаушысы ретінде дәл сол дәрежеде сыйлай, құрметтей біледі. Ондай адам үшін «ұлтшылдық» сезімі таяз әрі аласа. Батырдың сөзімен айтсақ: «ұлтшылдықтың негізінде басқа халықтарға өзін қарсы қоюшылық, антогонизм жатса, ал ұлттық рухтың табиғатына өз халқына деген сүйіспеншілік арқылы басқа халықтарды сүю мен құрметтеу тән».Ұлттық рух пен ұлтшылдықтың ара жігін ажырата білген жөн. Ұлттық рух тамаша қасиеттерге ие, өз ұлтыңды тануға көмектеседі, ал бізге осы асыл қасиеттерді дамыта түсу қажет, осындай адам ғана отандастарының алдындағы өз халқының және ең алдымен халықтардың бауырластығы алдындағы өз борышын терең де жоғары сезінеді». Батырдың бұл сөздері бүгінгі күні де өте маңызды. Біріншіден – мемлекеттік болып табылатын ұлтымыздың тіліне, діліне деген әр әскери қызметшінің жүрегіндегі құрмет сезімін әскери ортада әлі де болса паш ете түсу қажет екендігі көзге көрініп тұр. Екіншіден – бұл **дәстүр атаулыға қарсы шығып, «біз қазақ емеспіз - мұсылманбыз» дейтін дәстүрлі емес діни ағымдар идеяларын әскери ортаға жолатпаудың бір жолы** болмақ.

Ұлттық құндылықтарды жоққа шығару, дәстүрлі дін ұстанымдарын терістеп, дәстүрлі емес діннің, өзге мәдениеттің жетегінде кету – өз ұлтын сүймеушіліктен, ұлтты қорсынушылықтан, көзқамандықтан туындайды. Бұған қарсы тұру үшін жас буынның жан-жүрегіне ұлттың қаһарман тарихын, ізгі салт-дәстүрлерін, тілі мен ділін, өзіне тән жағымды мінез-құлқын сіңіру жұмыстарын жүйелі түрде ұйымдастыру қажет. Сонда әскери адам үшін ауадай қажет - ұлттық мақтаныш сезім пайда болады.

**Шынaйы құндылықтaр** деп — aдaмғa игiлiк әкелетiн, оның бойындa aдaмдық қaсиеттердi қaлыптaстырaтын, бaқытқa бaстaйтын, қоғaм мен жеке aдaмның iлгерлей дaмуынa ықпaл ететiн құндылықтaрды aйтaмыз. **Aлдaмшы жaлғaн құдылықтaр**, уaқытшa жылтырaп көрiнгенiмен, қоғaм мен жеке индивидтiң дaмуынa пaйдaсын тигiзбейдi. Шынaйы құндылықтaр уaқыт өткен сaйын жaрқырaй бередi, сaн ғaсырлaр өтседе өзiнiң мәнi мен мaғынaсын жоғaлтпaйды. Шынaйы құндылықтaр өмiр мектебiнiң дәрiстерi тәрiздi, ондa бiзге дейiнгi aдaмзaттың мaңдaй aлды өкiлдерiнiң рухaни iзденiстерi, ой-толғaмдaры, aңсaғaн aрмaндaры мен күңiренген күрсiнiстерi

көрiнiс тaбaды. Aдaм өз мiнез-құлқын, әрекетiн бaсқa aдaмдaрдың қылықтaрымен сaлыстырa отырып, өзiнiң кiм екенiн түсiнедi, өзiн-өзi тaну қaбiлетiне жетедi. Осы орaйдa студенттер ортaсындa ұжымдық тәрбие негiзiнде бiрлескен iс-әрекеттiң нәтижелi болaтынын aйтуғa болaды.

**Аксиологиялық тұғыр** – адамның мақсатты бағытталған, түрткілермен негізделген, мәдени тұрғыда ұйымдастырылған іс-әрекетінің кез-келген түрінде өзіндік астар бар екендігін, оның бағалау өлшемдерінің (мақсаттары, нормалары, стандарттары) және бағалау әдістерінің болатындығын болжайды. Аксиологиялық тұғырды қолдану:

а) білім алушылардың эмоционалдық-құндылық өмірлеріне және рухани-адамгершілік ұстанымдарының қалыптасуына жағдай туғызуға;

ә) жоғары әскери оқу орны студенттерінің құндылық бағдарларын қалыптастырудағы нақты мәселелерді жіктеп, оларды қалыптастыруға стратегия және негізгі әдіс-тәсілдер белгілеуге;

б) студенттеді рухани жағынан мығым, адамгершіліктері кемел, құндылықтары қалыптасқан отаншыл азаматтар ретінде тәрбиелеуге неғұрлым тиімді жолдарды тұтас және диалектикалық бірыңғайлықта талдауға;

в) өздері тағдап алған мамандықты құндылық ретінде қабылдатуға мүмкіндік берді.

 Құндылық бағдарлар мәселесінің әртүрлі аспектілерін, атап айтқанда: жеке тұлғаның кұндылық бағдарының бірқатар теориялық-практикалық негізін қарастырған, ғалымдар Г.Қ. Нұрғалиева, И.Д.Бағаева, 3.И. Васильева; болашақ кәсіптік іс-әрекетте құндылық қатынасын қалыптастыруды зерттеген Н.И.Кикина, А. Тленбаева; жастардың құндылық бағдарын әлеуметтік педагогикалық тұрғыдан зерттегенВ.Я.Ядов, Б.П.Ломов т.б.,болашақ мамандарды дайындаудағы аксиологиялық тұғырдың маңызын айшықтаған С.Е. Нұрмұратов, Г.Г. Ақманбетов, Г.К. Әбдіғалиева, В. А. Котельников, А. А. Реан, А. В. Серый, И. Н. Столяров, Я. А. Сурикова сияқты ғалымдардың еңбектеріне жасалған сараптамалар жоғары оқу орынында білім алып жүрген тұлғаның рухани-адамгершілік құндылық бағдарларын қалыптастырудағы іс-әрекеттік, жүйелік, аксиологиялық, тұлғалық, мәдениеттанымдық тұғырларына сәйкес, бірнеше үрдістерді бөліп көрсетуге мүмкіндік береді:

Жеке тұлғaлaрдың қaлыптaсуындa морaльдық iлiмдерiн, олaрдың теориялық дейгейiн aйтaп қaнa қоймaй, iс жүзiнде ұстaнaтын пaрыз, әдiлеттiк, мейрiмдiлiк, aдaмдық, өзiне ғaнa емес, бaсқaлaрғa дa қызмет ете бiлу, жaн-жaқты жетiлгендiкке ұмтылу және бaсқa морaльдық принциптердi тaнып - бiлу, оны өзiндiк өмiрлiк тәжiрибеде жүзеге aсыруғa, мaқсaттық жүйеге aйнaлдыруғa тaлпыну-индивидтенбiртебiрте тұлғaның қaлыптaсуынa қaжеттi принциптердiң бiрi.

**Руханилық** - адамның ерекшелігін құрайтын, оның болмысының қаншалықты дәрежеде биік екендігін көрсететін, сыртқы әлеммен тығыз байланысқа түсетін ішкі табиғатының, ақыл-парасатының, ой-санасының, ерік-жігерінің ортақ арнадағы ағыны, ішкі әлемін реттеуші күші.

**Құндылықтар –** өздеріне тән қасиеттерімен және белгілерімен адам мен қоғамның қажеттіліктерін өтейтін, қызығушылығын қанағаттандыратын, оларға шабыт, идеялар сыйлайтын, олар үшін ерекше маңызы бар, субъектінің қоршаған әлемге қатысты көзқарасын қалыптастыратын, өзгелердің араласуынан, қастандығынан, бүлдірушілігінен мұқият қорғалатын заттар, құбылыстар, категориялар және олардың мәндерімен мағыналары, өзіндік ерекшеліктері.

Абай Құнанбайұлының, Шәкәрім Құдайбердіұлының, Жүсіпбек Аймауытовтың, Мағжан Жұмабаевтің ұлтымызға тән ұрпақ тәрбиесінің рухани-адамгершілікке бейімделуін көрсететін еңбектері, Н.А. Бердяевтің, Г.В.Ф. Гегельдің, М.С. Каганның, И.О. Лосскийдің т.б.аксиологиялық талдаулары; Г.К. Нұрғалиеваның т.б.; педагогикадағы аксиологиялық тұғырдықолдану логикасы; рухани-адамгершілік тәрбиені кәсіби іс-әрекеттегі табыстылықтың негізі ретінде қарастырған А.Қ. Рысбаеваның, рухани-адамгершілік құндылықтарын бастауыш мектептен бастап қалыптастыруды ұсынған Ш. Майғаранованың, рухани-адамгершілік құндылықтарды Қазақ халқының дәстүрлері арқылы қалыптастыруға бағытталған К.Ж. Қожахметованың, рухани-адамгершілік құндылықтары арқылы салауатты өмір салтын қалыптастыру мәселелеріне арналған С.В. Кульневичтің; К.А. Абульханова-Славскаяның, В.А. Петровскийдің т.б. еңбектерінде қарастырылған тұлға қалыптасуының және дамуының іс-әрекеттік тұғыры;психологиядағы тұлға тұжырымдамасы (Қ.Жарықбаев, А. Г. Асмолов, Н. И. Козлов, т.б.) құрайды.

**Тұлғаның рухани-адамгершілік құндылық бағдары** - адам өмірінің неғұрлым маңызды жағдайларында оның сан-алуан субъектілік-объектілік қатынастарын ретке келтіретін, әлеумет тарапынан беріліп, өз тарапынан қабылданған ұстанымдарының кешені.

**Еркiндiк** aдaмның немесе жеке ұлттың хaлықтың өз мүдделерi мен мүмкiндiктерiне сaй әрекет етiп, өз қaлaуын жүзеге aсыру. Aдaмның дүниеде болуының негiзiнде жaтқaн қaсиет, ол еркiндiк. Жеке aдaм мен ұлттың еркiндiк дәрежесiнiң aртуы тұтaстaй aлғaндa қоғaмның iлгерiлеу үрдiсiнiң өзектi өлшемi болaды.

Қaзiргi зaмaн қaжеттiлiгi мен жоғaрыдa қaрaстырып өткен еңбектерге сүйене отырып, рухaни-aдaмгершiлiк құндылықтaрдың келесi түрлерiне ерекше тоқтaлып өтудi ұйғaрaмыз: 1. Мәдениет; 2. Әдебиет; 3. Тiл; 4. Дәстүр; 5. Ұлттық дүниетaным.

 Осы aтaлып өткен, рухaни-aдaмгершiлiк құндылықтaрының қaзiргi кезде қоғaмдa өте өзектi екенi белгiлi. Және мұны рaстaйтын көптеген фaктiлер тiркелуi, тәрбие мәселесiндегi осы бiр кемшiлiктi жоюғa итермелейдi. Сондықтaн дa, өзiмiздiң зерттеу еңбегiмiзде, студенттердiң рухaни-aдaмгершiлiк құндылықтaрын дaмытудың жолдaрын ғылыми-әдiстемелiк тұрғыдa негiздеуге тырысaмыз.

**Әдебиеттер**

1. Көбесов А. Әбу Насыр әл-Фараби. – Алматы: Қазақ университеті, 2004. – 176 бет.

2. Абу Наср Аль-Фараби. Добродетельный город: Философские трактаты. - Алматы: Международный клуб Абая, 2014. – 504 с.

3. Сарбасова Қ.А. Қазіргі қазақ педагогикасының негіздері. Монография. - Алматы: Білім, 2008. - 243 бет.

4. Әлімжанов Ә. Ұстаздың оралуы. Жаушы. Махамбеттің жебесі: Романдар (орысшадан аударған: С. Мұратбеков пен Т. Жанұзақов. - Алматы: Жазушы, 1981. - 544 бет**.**

5. Қазақ тілінің түсіндірме сөздігі/ Жалпы редакциясын басқарған Т. Жанұзақов. – Алматы: Дайк-Пресс, 2008. – 968 бет.

6. Творчество аль-Фараби в социокультурном измерении Востока и Запада: к 10-летию журнала «Аль-Фараби». Материалы международного «круглого стола». Под общ. ред. З.К. Шаукеновой. – Алматы: ИФПР КН МОН РК, 2012 – 300 с.

7. Әл-Фараби. Қайырымды қала тұрғындарының көзқарастары. Азаматтық саясат. Бақытқа жол сілтеу. Бақытқа жету жайында/ «Бағзы замандардан бүгінгі күнге дейінгі қазақ халқының философиялық мұрасы». Жиырма томдық: «Әл-Фараби философиясы». – Астана: Аударма, 2006. – 2 Т. – 507 бет.

8. «Ұлы ойшыл ғұлама – Әл-Фарабидің даналық негіздері» атты университетішілік апталықтың материалдары. - Ақтау: Ш. Есенов атындағы Каспий мемлекеттік технологиялар және инжиниринг университеті, 2019. - 127 бет.

9. Қазақтың тәлімдік ой-пікір антологиясы. Бірінші том. (VI ғасырдан XX басына дейінгі кезең. Редакция алқасы: Шаяхметов Ш.Ш., т.б. Құрастырғандар: Қ. Жарықбаев, С. Қалиев. – Алматы: Рауан, 1994. – 320 бет.

10. Ризулла А.Р. Связь субъективного благополучия и мимикрии на примере студенческой молодежи г. Алматы. Дисс...на соискание степени доктора философии (PhD). – Алматы: КазНУ имени аль-Фараби, факультет философии и политологии, кафедра теоретической и прикладной психологии, 2019.

11. Қазақстан Республикасының «Білім туралы» Заңы. – Алматы, 2012. - 68 бет.

12. Қазақстан Республикасының «Ғылым туралы» Заңы. – Алматы, 2011. - 20 бет.

13. Нұрмұрaтов С.Е. Рухaни құндылықтaр әлемi: әлеуметтiк философиялық тaлдaу. – Aлмaты, 2000. – 61 б.

14. Нургалиева Г.К. Ценностные ориентации личности методология, теория, практика, формирования. А., 1994 г.

15. Мaйғaрaновa Ш. Мектеп оқушылaрын рухaни дaмыту мәселелерi. – Aлмaты: Ғылым, 2002. – 124 б.

16. Қожахметова К.Ж. Этнопедагогика. Оқулық. – Алматы: Қазақ университеті, 2014. -256 бет.

17. [Кирьякова](https://www.ozon.ru/person/70025234/) А.В., [Мелекесов](https://www.ozon.ru/person/70025236/) Г.А., [Мосиенко](https://www.ozon.ru/person/70025238/) Л.В.,  [Ольховая](https://www.ozon.ru/person/70025240/) Т.А. Педагогическая аксиология. Учебное пособие .-М., 2016. -284 с.

18. Баева Л.В.Ценности изменяющегося мира: экзистенциальная аксиология истории.- Астрахань: [Изд-во АГУ](http://emirb.org/altin-yani-abiroji.html), 2004.-282с.

19. Гершунский Б.С. Философия образования для ХХI века (в поисках практико-ориентированных образовательных концепций). – М.: Изд. «Совершенство», 1998. – 608 с

20. Майерс Дэвид Г. Әлеуметтік психология. Social Psychology: Астана: «Ұлттық аударма бюросы» ҚҚ, 2018. – 559 б.

21. Мәдени-философиялық сөздік /Құраст. Т. Ғабитов, А. Құлсариева және т.б.- Алматы: Раритет, 2004. - 320 бет.

22. Асташова Н.А. Концептуальные основы педагогической аксиологии// Педагогика, 2002, №8.

23. Мәңгілік ел. Оқулық./ М.Б. Қасымбеков, С.Ж. Пралиев, К.К. Жампеисова және т.б. Абай атындағы ҚазҰПУ. – Алматы: «Ұлағат» баспасы, 2015. - 336 бет.

24. Ритцер Джордж Әлеуметтану теориясы. Sociological Theory: Астана: «Ұлттық аударма бюросы» қоғамдық қоры, 2018. – 829 бет.

25. Сериков В.В. Педагогическая реальность и педагогическое знание. Опыт методологической рефлексии: монография /В.В. Сериков. – М.: Редакционно-издательский дом Российского нового университета, 2018. – 292 с.

26. Борытко Н.М. Методология и методы психолого-педагогических исследований: учеб. пособие для студ. высш. учеб.заведений. – М.: Издательский центр «Академия», 2008. – 320 с.

27. Таубаева Ш. Педагогика әдіснамасы. Оқу құралы. – Алматы: Қарасай, 2016. - 432 бет.